Najib kata saya sekeluarga bilionair, tiada bukti tapi kena percaya – Mahathir

KUALA LUMPUR: Tun Dr Mahathir Mohamad dalam catatan terbaharu menyatakan bahawa tiada bukti menunjukkan beliau sekeluarga adalah bilionair.

Dalam satu coretan di Facebooknya pagi ini, Mahathir secara sinis mendakwa Datuk Seri Najib Razak tahu mengenai keluarga dan dirinya adalah bilionair walau tiada bukti namun percaya sahajalah.

Mahathir dengan nada sindiran mendakwa, Najib berjaya menukar budaya dan nilai hidup Melayu dengan menolak pembuktian, malah menerima kenyataan tidak berasas.

Dakwanya lagi, Najib berjaya menarik kepercayaan, yang benar tidak benar dan yang tidak benar diterima sebagai benar.

“Yang benar ialah Mahathir memiliki duit berbillion. Duit ini ada di Switzerland dan Taiwan. Apa bukti? Bukti tidak perlu. Najib tahu. Percayalah sahaja.

“Yang benar ialah semua anak Mahathir menjadi billionaire semasa Mahathir jadi Perdana Menteri. Apa bukti. Tidak ada. Tetapi Najib tahu.

“Ada surat dari Mahathir kepada Kementerian Kewangan. Mana dia surat ini. Ada pada Najib. Tunjuk. Tunggu. Akan ditunjuk. Percaya sahajalah. Bukti tidak perlu,” tulisnya di hantaran itu.

Dalam hantaran sama, mantan Perdana Menteri itu mendakwa, selama empat tahun Najib dibicara di Mahkamah Tinggi, Mahkamah Rayuan dan Mahkamah Persekutuan, berasaskan dokumentasi dan cek yang didedah berkenaan duit SRC (anak syarikat 1MDB) yang dimasukkan ke dalam akaun Najib dalam Ambank dan dibelanja olehnya, bagaimanapun kononnya semua itu tidak benar.

“Dia tidak tahu akan adanya duit ini. Dia belanja duit tanpa mengetahui adanya duit ini.

“Jika ada duit ini, ia adalah sumbangan dari Raja Arab. Apa bukti? Tidak perlu.

“Percaya sahajalah dakwaan Najib. Bukti tidak perlu. Bukti adalah penipuan. Tanya AG (peguam negara). Najib tidak salah.

“Selama empat tahun Najib dibicara. Puluhan saksi memberi maklumat akan kesalahan Najib. Dokumen dan bukti lain dipamer.

“Hakim menulis 800 muka surat berkenaan yang didedah oleh saksi, bukti, hasil siasatan.

“Bagi Najib semua yang dicatit oleh hakim tidak benar. Hakim ada conflict of interest (campur tangan). Hakimnya berat sebelah,” tulisnya.

Tulis Mahathir lagi, yang benar ialah penafian oleh Najib, oleh anaknya dan peguamnya.

“Sembilan orang hakim, tiga mahkamah, bicara empat tahun, semua tidak betul, fitnah.

“Apa dia yang betul. Dakwaan oleh Najib dan peguam upahannya. Ini yang betul. Bukti, saksi, dokumentasi tidak perlu, semua tidak betul,” tulisnya.

Di akhir catatan Mahathir mengakui itulah antara kejayaan Najib yang didakwanya mampu menjadikan yang benar sebagai tidak benar dan yang tidak benar diterima sebagai benar.

Author

Fhatihah Zakinan

View all posts

View all posts


Kerjasama GPS dengan gabungan lain diputuskan selepas PRU – Fadillah

KUCHING: Gabungan Parti Sarawak (GPS) hanya akan mengambil keputusan untuk bekerjasama dengan mana-mana gabungan politik lain setelah Pilihan Raya Umum ke-15 (PRU15) selesai, bagi memastikan pembentukan kerajaan Persekutuan yang stabil.

Naib Presiden Kanan Parti Pesaka Bumiputera Bersatu (PBB) Datuk Seri Fadillah Yusof berkata buat masa ini fokus GPS adalah untuk memastikan gabungan itu menang besar dalam pilihan raya kali ini demi meneruskan agenda memperjuangkan hak Sarawak.

“Yang penting kita sudah nyatakan kepada rakyat Sarawak yang GPS adalah GPS. Kita belum tentukan lagi dengan siapa kita akan bekerjasama. Yang penting bila kita membentuk kerajaan nanti, kita lihat apa langkah dan keputusan selepas pilihan raya,” katanya kepada media selepas menghadiri majlis santai bersama ketua masyarakat di sini hari ini.

Selain itu, beliau berkata keputusan Perikatan Nasional (PN) untuk meletakkan empat calon mereka bertanding di Sarawak pada PRU15 adalah hak gabungan itu.

“Itu hak mereka (PN) dan bila mereka meletak calon bermakna mereka hendak berlawan dengan GPS. Kita akan melawanlah, kita akan lawan dan pastikan GPS akan menang,” katanya yang juga Menteri Kanan Kerja Raya.

GPS yang merupakan gabungan terdiri daripada Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP) merupakan rakan kepada PN dalam membentuk kerajaan Persekutuan, susulan kejatuhan kerajaan Pakatan Harapan pada Februari 2020.

Dalam pengumuman pada Selasa malam, Pengerusi PN yang juga Presiden Bersatu Tan Sri Muhyiddin Yassin menamakan dua penyandang kerusi Parlimen, Datuk Ali Biju dan Jugah Muyang, untuk mempertahankan kerusi masing-masing di Saratok dan Lubok Antu.

Dalam PRU14, Ali bertanding sebagai calon PKR dan memenangi kerusi Saratok dengan majoriti 989 undi manakala Jugah yang bertanding sebagai calon bebas memenangi kerusi Lubok Antu dengan majoriti 1,059 undi.

Kedua-dua mereka kini merupakan anggota Bersatu.

Muhyiddin turut menamakan Ketua Penerangan Bersatu Sarawak Duke Janteng sebagai calon di Parlimen Bintulu, manakala seorang lagi calon akan diumumkan oleh PAS untuk bertanding di Parlimen Batang Lupar. – BERNAMA


Pasca banjir: 313 keluarga di Rompin terima sumbangan Bakul Rahmah, wang tunai

KUANTAN: Kementerian Perdagangan Dalam Negeri dan Kos Sara Hidup (KPDN) hari ini menyampaikan sumbangan Bakul Rahmah dan wang tunai berjumlah RM72,000 kepada 313 keluarga yang terjejas akibat banjir baru-baru ini di Rompin.

Timbalan Menterinya, Senator Fuziah Salleh dalam kenyataan berkata, sumbangan pasca banjir itu bertujuan meringankan beban mereka yang telah ditimpa bencana.

Beliau berkata, ia disampaikan kepada keluarga yang terjejas akibat banjir di kampung Orang Asli dan kampung tradisi antaranya Kampung Bukit Serok, Kampung Meripoh, Kampung Rekoh, Kampung Perwira Jaya, Kampung Lubok Batu selain Kampung Gadak.

Katanya Bakul Rahmah itu disumbangkan oleh Rakan Strategik KPDN antaranya Yayasan Food Bank Malaysia dan Suruhanjaya Syarikat Malaysia, manakala wang tunai disumbangkan oleh Tabung Musaadah Jabatan Kemajuan Islam Malaysia (JAKIM) dan Yayasan Takwa.

“Sejak banjir melanda pada 1 Mac lepas, KPDN menerusi pejabat KPDN Pahang telah menghulurkan bantuan kepada 837 mangsa banjir di Pahang melibatkan kawasan Chini (Pekan), Raub, Jerantut, Temerloh dan Rompin. Sejumlah 800 bungkusan sumbangan bantuan Food Bank dan Bakul Rahmah disampaikan kepada mereka yang terkesan akibat musibah ini,” katanya.

Selain itu, menurut Fuziah sepanjang berlakunya banjir Sekretariat Food Bank Malaysia bersama Rakan-Rakan Strategik Utama program Bakul RAHMAH telah mengagihkan sumbangan berbentuk makanan sedia dimakan dan keperluan diri kepada mangsa yang terlibat.

Menurutnya bantuan diagihkan kepada mangsa yang ditempatkan di 41 buah Pusat Penempatan Sementara di lima negeri iaitu Terengganu, Perak, Pahang, Johor dan Kelantan. – BERNAMA


Karnival Robotik Bangi 2022 tarik lebih 600 peserta

BANGI: Karnival Robotik yang julung kali diadakan di Kompleks Beli-belah Evo Mall di Bangi dari 16 hingga 17 Julai telah mendapat sambutan yang memberangsangkan apabila merekodkan 630 peserta berdaftar, termasuk kumpulan-kumpulan pelajar daripada lima buah sekolah tempatan.

Acara yang bertujuan mewujudkan kesedaran mengenai robotik di kalangan kanak-kanak berumur 7 hingga 17 tahun, dan ia dianjurkan oleh JAZRO dan Evo Mall. Dianggarkan kira-kira 2,000 pengunjung, termasuk ibu bapa dan individu, datang ke acara itu.

Karnival yang pertama kali diadakan ini di Bangi itu menarik perhatian Ahli Parlimen Bangi, Dr Ong Kian Ming, yang hadir sebagai tetamu kehormat pada majlis penutup.

Beliau memuji penganjur atas inisiatif mereka mengadakan acara itu dan berharap acara serupa dapat dianjurkan pada masa akan datang, terutamanya yang mampu beri peluang kepada kanak-kanak daripada keluarga B40 untuk belajar tentang robotik.

Pengasas bersama JAZRO, Ir. Dzulfarqeish Zainuddin berkata, pihaknya mahu membawa kanak-kanak lebih dekat dengan teknologi digital melalui aktiviti-aktiviti penglibatan secara langsung.

“Kami jadikan proses pembelajaran menyeronokkan, dan pendekatan ini berkesan terhadap kanak-kanak yang ambil bahagian dalam pertandingan, bengkel, dan aktiviti lain semasa Karnival Robotik. Kami teruja dengan sambutan positif ini.

“Karnival Robotik Bangi telah memberi kami inspirasi untuk terus anjurkan acara yang sama untuk memupuk kesedaran yang lebih tinggi mengenai robotik di kalangan kanak-kanak, termasuk mereka dari keluarga B40, pada masa akan datang,” jelas Ir. Dzulfarqeish.

Sementara itu, Ketua Pegawai Eksekutif Evo Mall, Mohd Fauzi Ibni Hajar menyatakan bahawa pihaknya bersyukur kerana acara yang dianjurkan sangat berjaya.

“Melihat kepada sambutan yang luar biasa ini daripada komuniti kejiranan, kami percaya bahawa acara seperti ini harus diadakan lebih kerap selaras dengan misi kami untuk menjadi ‘pusat membeli-belah mesra komuniti’.

“Kami tahu bahawa kami dapat memenuhi keperluan penduduk Bangi khususnya untuk mengadakan sebarang acara berorientasikan pendidikan dan keluarga di premis kami,” katanya.

Selain menyertai pelbagai bengkel dan pertandingan robotik, kanak-kanak, guru, dan ibu bapa juga menikmati pameran oleh D’Virtual Park, MDEC, MyTutor, PETROSAINS, Pickiddo, dan Project Mika.

Author

Taufik Asmady Abdul Aziz

View all posts

View all posts


Malaysia perlu percepat peralihan ke arah tenaga boleh baharu – Penganalisis

KUALA LUMPUR: Malaysia perlu mengurangkan pergantungannya kepada bahan api fosil dalam penjanaan elektrik, dan harus mempercepatkan usaha untuk meningkatkan kapasiti tenaga boleh baharu (TBB).

Ketika negara di dunia dibebani harga bahan api melambung tinggi disebabkan kekurangan bekalan dan permintaan tinggi untuk tenaga, krisis tenaga yang semakin meruncing telah membuka mata Malaysia untuk mengambil tindakan lebih konkrit dalam meningkatkan keselamatan tenaga dan membuat persediaan lebih baik untuk mendepani sebarang ketidaktentuan tenaga masa depan.

Ketua Hak Asasi Manusia, Undang-undang & Sosial EMIR Research, Jason Loh Seong Wei berkata  banyak lagi boleh dilakukan untuk memanfaatkan potensi besar TBB.

Negara boleh memulakan langkah ke arah itu dengan meningkatkan campuran tenaga, menerusi menggalakkan sumber TBB, jadi ia secara beransur-ansur dapat mengurangkan pergantungan pada loji janakuasa yang dipacu bahan api fosil.

Pada masa sama, langkah perlu diambil untuk meningkatkan kapasiti loji janakuasa hidro sedia ada untuk menjana elektrik, katanya.

“Kita harus menjadi inovatif dan kreatif dalam memaksimumkan kapasiti penjanaan kuasa empangan kita dengan menggabungkan teknologi fotovoltaik solar (PV) dengan kuasa hidro. Sebagai contoh, ini boleh dilakukan dengan menyepadukan ladang solar PV dengan empangan, selain sebagai takungan,” katanya.

Malaysia sangat bergantung kepada bahan api fosil sebagai sumber utama penjanaan kuasa dengan arang batu menyumbang 59.2 peratus dan gas 34.3 peratus.

Menurut Pihak Berkuasa Pembangunan Tenaga Lestari (SEDA) dalam laporannya pada 2021, bahagian TBB di Malaysia kekal di bawah purata global dan serantau.

Sehingga 2020, TBB menyumbang 23 peratus daripada kapasiti tenaga negara berbanding 37 peratus purata global dan 30 peratus purata di rantau Asia Tenggara.

Malaysia menyasarkan untuk meningkatkan kapasiti tenaga boleh baharu kepada 31 peratus menjelang 2025 selain turut komited mencapai neutral karbon menjelang 2050.

“Apa yang kita lakukan masih belum cukup. Walaupun kita mempunyai Tarif Suapan (FiT) dan skim Tarif Elektrik Hijau (GET) yang baru diperkenalkan, dasar pengguna akhir atau subsektor hiliran (pengagihan elektrik) perlu disokong dengan lebih kukuh oleh dasar dalam aliran pertengahan (transmisi elektrik) dan subsektor huluan (penjanaan elektrik industri),” kata Loh.

Skim GET membolehkan pengguna elektrik domestik dan industri di Semenanjung Malaysia memilih tenaga elektrik yang dijana daripada sumber tenaga boleh baharu seperti kuasa hidro dan loji solar mulai 1 Januari 2022.

Beliau juga mencadangkan bahawa di bawah Pelan Tindakan Industri Biomas Malaysia (MBIAP) unit penjanaan biogas berskala kecil boleh ditubuhkan untuk menukarkan sisa kepada biogas untuk loji kuasa.

“Hasilnya, ia akan mengurangkan sisa tapak pelupusan sampah, mengurangkan jumlah metana yang dibebaskan ke alam sekitar,  dan merangsang peluang perniagaan untuk PKS dalam industri biogas,” katanya.

Sementara itu, penganalisis ekonomi Putra Business School Dr Ahmed Razman Abdul Latiff berkata lebih banyak tumpuan juga perlu diberi kepada penciptaan infrastruktur dan teknologi yang betul untuk memanfaatkan tenaga daripada sumber boleh baharu seperti solar, hidro, hidrogen hijau dan biobahan api.

“Sektor elektrik Malaysia seharusnya mula mengurangkan pergantungan kepada bekalan arang batu dan gas. Syarikat penjanaan kuasa terkemuka Malaysia, Tenaga Nasional Berhad (TNB), harus komited dengan rancangan jangka panjangnya untuk mengurangkan pergantungan kepada bekalan arang batu.

“Untuk mencapai pelepasan karbon Sifar Bersih, TNB perlu mempercepatkan pelaburan dalam teknologi hijau baru muncul seperti hidrogen hijau – sebaik sahaja ia berdaya maju dari segi ekonomi,” katanya.

Menurutnya, pada masa ini, TNB telah mengambil alih beberapa syarikat tenaga boleh baharu dan mula memberi tumpuan kepada hidrogen hijau, selain menghasilkan tenaga berasaskan solar dan hidro.

Syarikat elektrik terbesar negara itu juga komited terhadap pertumbuhan penjanaan tenaga boleh baharu yang ketara dan pengurangan 50 peratus dalam kapasiti penjanaan arang batu menjelang 2035 dan mencapai Sifar Bersih & Bebas Karbon menjelang 2050, tambahnya.

“Ini strategi yang baik tetapi perlu lebih waktu untuk mula menghasilkan impak yang lebih besar kerana TNB perlu masa untuk menggantikan loji janakuasa arang batu dan gas sedia ada kerana memerlukan perbelanjaan modal yang tinggi.

“Saya percaya bahawa TNB sudah berusaha untuk melabur dalam TBB, terutamanya dengan mengambil kira peluang pertumbuhan baharu,” katanya sambil menyatakan Malaysia sudah pun bergerak ke arah TBB, meskipun agak perlahan. – BERNAMA


KPDN P.Pinang bongkar sindiket seleweng diesel bersubsidi guna MPV mewah

BUKIT MERTAJAM: Taktik sindiket menyeleweng diesel bersubsidi menggunakan kenderaan pelbagai guna(MPV) jenis Toyota Estima yang diubah suai dengan meletakkan tangki simpanan di dalam kereta itu, berjaya dibongkar dalam serbuan di sebuah stesen minyak di Jalan Kulim, di sini semalam.

Pengarah Kementerian Perdagangan Dalam Negeri dan Kos Sara Hidup (KPDN) Pulau Pinang, S.Jegan berkata, pihaknya yang menjalankan risikan dan initpan berjaya mengesan MPV dalam keadaan mencurigakan di stesen minyak itu, pada 5 petang.

“Semasa serbuan, seorang lelaki berusia 30-an sedang mengisi minyak diesel ke dalam MPV mewah berwarna hitam itu dan pemeriksaan lanjut menemukan satu  unit tangki simpanan yang berkapasiti 900 liter yang yang digunakan untuk mengisi minyak diesel.

“Kami menemukan 300 liter diesel bersubsidi yang diisi dalam tangki simpanan tersebut dan dipercayai pemandu kereta itu mendapat upah ratusan ringgit setiap hari untuk membeli diesel dari beberapa stesen minyak di sekitar daerah Seberang Perai Selatan(SPT) sebelum dihantar kepada sindiekt itu yang menjual kepada pihak ketiga,” katanya dalam kenyataan hari ini.

Katanya, susulan serbuan itu, pihaknya menyita kereta Toyota Estima, motor pum, hos, telefon bimbit, wang tunai RM300 dan diesel yang kesemuanya bernilai RM41,345.

Jegan berkata, dalam serbuan kedua, pihaknya menahan seorang lelaki berusia lingkungan 50-an yang sedang mengisi diesel ke dalam sebuah lori di sebuah stesen minyak di Jalan Baru, di sini pada 9.40 malam tadi.

Katanya, pemeriksaan ke atas lori itu menemukan sebuah tangki minyak diesel berkapasiti 2,000 liter di bahagian belakang lori tersebut yang mengandungi 460 liter diesel dipercayai dibeli di beberapa stesen minyak di kawasan tersebut.

“Lelaki itu dipercayai daripada sindiket sama dengan lelaki pertama yang ditahan dan mereka dibayar upah untuk membeli diesel di stesen-stesen…sebelum dijual kepada pihak ketiga dengan harga lebih murah daripada harga pasaran,” katanya.

Beliau berkata pihaknya merampas lori jenis Nissan, minyak diesel, motor pum, hos paip, telefon bimbit, tangki tambahan, dan invois belian diesel yang kesemuanya berjumlah RM37,089.

Menurutnya pihaknya giat mengesan rangkaian sindiker itu dan kes disiasat menurut Akta Kawalan Bekalan 1961. – BERNAMA


Anwar, jumpa di mahkamah – Muhyiddin Yassin

CYBERJAYA: Presiden Bersatu, Tan Seri Muhyiddin Yassin memaklumkan menerima writ dan pernyataan tuntutan saman fitnah daripada peguam Perdana Menteri, Datuk Seri Anwar Ibrahim.

Menurutnya, beliau sudah melantik peguam untuk mengendalikan kes berkenaan mengikut lunas undang-undang susulan Anwar memilih untuk membawa perkara itu ke mahkamah.

“Oleh kerana Anwar telah memilih untuk membawa perkara ini ke mahkamah, maka saya telah menyerahkan kepada peguam saya untuk mengendalikan kes ini mengikut lunas undang-undang,” katanya dalam kenyataan media hari ini.

Sebelum ini, Anwar mengemukakan saman terhadap Muhyidin berhubung dakwaannya bahawa Anwar menerima RM15 juta daripada kerajaan Selangor semasa berkhidmat sebagai penasihat ekonominya.

Saman fitnah difailkan oleh peguam cara, SN Nair & Partners di Mahkamah Tinggi Kuala Lumpur bagi pihak perdana menteri itu menuntut ganti rugi am, pampasan, teruk dan teladan daripada Muhyiddin, yang dinamakan sebagai defendan.

Dalam pernyataan tuntutannya, Anwar mendakwa kenyataan Muhyiddin yang juga pengerusi Perikatan Nasional (PN) berhubung dakwaan yang dibuat pada 5 Disember dalam kempen bagi calon PN, Azman Nasrudin di Taman Selasih, Kulim, menjelang pilihan raya Parlimen Padang Serai.

Author

Diyana Rahip

View all posts

View all posts


Bukan ‘fast food’ sahaja datang dari Israel – Ustaz Don ulas isu boikot ‘berat sebelah’

CYBERJAYA: Pendakwah terkenal, Ustaz Don Daniyal tampil memberi pendapat berhubung tindakan segelintir individu memboikot barangan dari Israel sebagai tanda solidariti terhadap Palestin.

Ustaz Don menerusi TikTok Suriamalaysia memaklumkan, tindakan boikot pernah dilakukan oleh Rasulullah namun, dilakukan dengan penuh hikmah iaitu dengan tujuan memberikan iktibar.

“Dalam Islam ada boikot. Nabi ada boikot sahabat nabi yang tak turun perang, jadi memang ada perbuatan boikot.

“Bila kita nak boikot buatlah mengikut perintah Ulul Amri, maksudnya jangan boikot membabi buta. Boikot ini bersasar, ada tujuan dan matlamat.

“Nabi buat dengan para sahabat untuk memberi pengajaran, bukan untuk membinasakan seseorang,” katanya.

Jelas Ustaz Don, kesan daripada tindakan memboikot tanpa ilmu boleh menyebabkan segelintir pekerja di syarikat yang didakwa dari Israel kehilangan sumber pendapatan.

“Hari ini ramai orang cakap tentang makanan segera dan banyak berlaku kepada kawan-kawan kita yang bekerja di kedai makanan segera kena berhenti kerja dan sebagainya.

“Ia bukan satu benda yang senang bagi seseorang yang kerja dan menanggung keluarga, balik rumah beritahu yang dia telah dibuang kerja,” ujarnya.

Sementara itu, beliau turut mempersoalkan sesetengah individu yang didakwa hanya memboikot syarikat makanan segera sedangkan jika dilihat banyak jenama besar yang menyokong dan berasal dari negara haram itu.

“Kenapa orang hanya tuju kepada makanan segara semata-mata? Kenapa syarikat-syarikat yang daripada Israel sendiri kita tak pernah bincang pun? Tak pernah pun orang suruh mereka letak jawatan.

“Seolah-olah pada saya nampak berat sebelah. Orang yang berjawatan besar, berkuasa dan mempunyai syarikat tiada siapa pun nak boikot.

“Sebaliknya, rakyat marhaen yang kita boleh ‘titik’, kita ‘titik’ sampai teruk kehidupan dia.

“Kita semua maklum di negara kita, cawangannya dimiliki oleh orang Islam sendiri, dijaga dan tidak diberikan langsung sumbangan dan sebagainya (kepada Israel).

“Perkara itu dimaklumkan setiap tahun kepada kita, tapi masih juga ada orang buat (boikot),” jelasnya.

Sebelum mengakhiri, Ustaz Don menasihatkan pentingnya mengambil tahu latar belakang jenama tersebut sebelum memboikot.

“Jangan boikot sewenang-wenangnya kerana kita akan membinasakan institusi kekeluargaan seseorang. Berjuang mesti ada arah tuju dan berpandu.

“Bukan makanan segera sahaja yang datang dari Israel, banyak lagi syarikat yang besar yang berasaskan Israel.

“Ambil dengan berhikmah, fikir sebagai seorang yang matang dan tengok apa yang terjadi,” akhirinya.

Author

Nurul Ain Japri

View all posts

View all posts


Lima lelaki jual air ketum di kampung orang asli ditahan

LIPIS: Tindakan sekumpulan lelaki memproses dan menjual air ketum di perkampungan orang asli gagal mengaburi pihak polis yang melakukan serbuan ke sebuah rumah di Kampung Orang Asli Pos Pantos di sini awal pagi tadi.

Ketua Polis Daerah Lipis Superintendan Azli Mohd. Noor berkata, dalam serbuan kira-kira pukul 1.30 pagi itu polis berjaya menahan lima lelaki yang berada di belakang sebuah rumah di kampung berkenaan.

“Polis menemukan 382 bungkusan plastik cerah yang di dalamnya mengandungi cecair kehijauan disyaki air ketu sebanyak 382 liter bersama peralatan memasak seperti tong gas, periuk dan dapur dengan nilai rampasan RM3,820.

“Kesemua suspek berusia 25 hingga 35 tahun ditahan dan disiasat mengikut Seksyes 30 (3) AR 1952,” katanya di sini hari ini.

Menurut Azli, berdasarkan siasatan awal mendapati suspek telah melakukan aktiviti memproses air ketum hampir tiga bulan lalu dengan menjual di sekitar perkampungan orang asli.

Katanya, siasatan juga mendapati bekalan ketum berkenaan diperoleh daripada seorang pembekal dari Perak sebelum di proses di Kampung Orang Asli Pos Pantos.

“Siasatan awal mendapati subjek mengakui bekalan daun ketum diperolehi dari seorang lelaki orang asli dikenali dengan nama ‘Bos’ yang tinggal Chenderong Balai di Perak.

“Kali terakhir suspek mengambil bekalan daun ketum adalah pada 1 September lalu sebanyak 10 kilogram,” ujarnya. – Kosmo!

Author

Media Variasi

View all posts

View all posts


12 lagi mangsa sindiket penipuan kerja di Kemboja berjaya diselamatkan – PM Anwar

PHNOM PENH: Seramai 12 lagi warga Malaysia yang terperangkap dan menjadi mangsa penipuan sindiket tawaran pekerjaan di Kemboja berjaya dibebaskan, kata Perdana Menteri Datuk Seri Anwar Ibrahim.

Beliau berkata, pihak Kedutaan Malaysia di sini akan menguruskan pembebasan kesemua 12 individu berkenaan esok.

“Ini maklumat terbaharu yang diterima, selain daripada yang diumumkan sebelum ini, berita terbaharu ada 12 lagi berjaya dibebaskan,” katanya pada sidang media di akhir lawatan rasmi sehari ke Kemboja hari ini.

Pada sidang media bersama Perdana Menteri Kemboja Hun Sen petang tadi, Anwar berkata setakat ini 287 rakyat Malaysia yang menjadi mangsa sindiket berkenaan berjaya dibawa pulang ke tanah air.

Sementara itu, Duta Besar Malaysia ke Kemboja Datuk Eldeen Husaini Mohd Hashim memberitahu Bernama berdasarkan maklumat yang diterima, kesemua 12 individu itu berada dalam senarai nama yang dilaporkan hilang.

Beliau berkata, pihaknya akan ke lokasi mangsa esok untuk urusan membawa pulang semua mereka.

“Sekiranya keluarga telah melengkapkan semua dokumen termasuk tiket penerbangan balik, mungkin semua mangsa dapat pulang ke tanah air pada hari Sabtu atau Ahad,” katanya. – BERNAMA


Geopark Kinabalu: Penerimaan komuniti kriteria utama dalam penilaian Geopark Global UNESCO

KOTA BELUD: Penerimaan serta kerjasama komuniti terhadap inisiatif Geopark Kinabalu di tiga daerah meliputi Ranau, Kota Belud dan Kota Marudu adalah kriteria penting yang akan dinilai sebelum menerima status sebagai Geopark Global Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO).

Ahli Majlis Kebudayaan Negara Dr Paul Porodong berkata ia antara aspek yang dilihat dalam kawasan geopark iaitu bagaimana sesebuah komuniti mengetengahkan budaya mereka yang akan memberi manfaat kepada masyarakat setempat.

Beliau yang juga Penasihat Budaya Geopark Kinabalu berkata dalam geopark, selain penilaian terhadap fizikal iaitu batuan, flora dan fauna, aspek budaya juga diambil kira.

“Biobudaya itu perlu dilihat hidup dan aktif serta ada bukti yang menunjukkan komponen budaya itu berhubung dengan biofizikal dan biodiversiti.

“Di sini (Kota Belud) kita dapat lihat masyarakat Bajau dengan kedudukan biofizikal iaitu sawah padi dan pemandangan Gunung Kinabalu dijadikan sebagai produk pelancongan,” katanya kepada Bernama pada jelajah penilaian akhir Geopark Kinabalu sebagai tapak Geopark Global UNESCO di sini pada Rabu.

Paul berkata, gabungan ketiga-tiga elemen yang saling berhubung kait itu, akan dilihat oleh para penilai secara dekat selain sumbangan kepada kesejahteraan masyarakat.

Mengambil contoh komuniti yang tinggal di kawasan kaki Gunung Kinabalu seperti di Kampung Kiau, Paul berkata komuniti kampung itu menyesuaikan kehidupan dalam keadaan tanah berbukit dengan aktiviti pertanian.

Dalam pada itu, Paul berkata kepadatan biodiversiti dalam kawasan geopark juga tinggi terutamanya di kawasan utara dan mempunyai satu etnik bagi setiap 40 kilometer persegi berbanding di luar kawasan geopark.

“Kita cuba menjelaskan kepada penilai (daripada UNESCO) mengenai masyarakat di sini, iaitu hubungan aktiviti dan cara hidup masyarakat serta hubungannya dengan persekitaran fizikal dan kepelbagaian biologi khususnya yang berkaitan dengan landskap berlatarbelakangkan Gunung Kinabalu,” katanya.

Beliau turut menjelaskan mengenai kepercayaan masyarakat setempat bahawa Gunung Kinabalu itu tempat pulangnya roh nenek moyang.

Menurutnya Gunung Kinabalu sejak sekian lama dikenali dengan nama ‘Aki Nabalu’ oleh penduduk setempat, iaitu dalam bahasa Kadazandusun perkataan ‘Aki’ bermaksud nenek moyang dan ‘Nabalu’ bermaksud tempat atau gunung, yang keseluruhan maksudnya gunung nenek moyang atau tempat pulangnya roh nenek moyang.

Jelajah penilaian oleh penilai daripada UNESCO itu yang berlangsung selama empat hari, turut melawat beberapa kawasan yang memperlihatkan budaya setempat antaranya Paranauan Inn D’ Sangkir di Kota Belud, Walai Tobilung dan Sungai Baliajong di Kota Marudu. – BERNAMA


Dana RM600 bilion: Tiada apa nak disorokkan – Tengku Zafrul

CYBERJAYA: Menteri Perdagangan Antarabangsa dan Tengku Datuk Seri Zafrul Tengku Abdul Aziz menegaskan bahawa tiada perkara yang perlu disorokkan berhubung isu salah guna dana RM600 bilion.

Katanya, sehingga kini pihak Suruhanjaya Pencegahan Rasuah Malaysia (SPRM) masih belum menghubungi beliau yang didakwa terbabit dalam isu skandal berkenaan.

“Tadi media tanya sama ada saya telah dipanggil SPRM untuk memberi keterangan isu RM600 bilion. Jawapan saya mudah. Tiada apa yang nak disorokkan.

“Setakat ini SPRM belum hubungi saya. Sekiranya dihubungi, saya akan beri kerjasama penuh,” tulisnya ringkas menerusi ciapan di Twitter hari ini.

Sebelum ini, media melaporkan bahawa SPRM akan memanggil bekas Perdana Menteri, Tan Sri Muhyiddin Yassin, bekas Menteri Kesihatan, Khairy Jamaluddin dan Tengku Zafrul untuk memberi keterangan mengenai salah guna dana RM600 bilion itu.

Kontroversi mengenai penggunaan dana kecemasan berjumlah lebih RM600 bilion ketika negara berdepan pandemik COVID-19 itu pernah dibangkitkan oleh bekas Ketua Menteri Melaka, Adly Zahari pada 15 November lepas.

Author

Diyana Rahip

View all posts

View all posts


PETRONAS LTdL 2022: 6 pasukan elit dunia sahkan penyertaan

Oleh: WAHYUDIN AL-BALINGI

SELEPAS beberapa bulan ditunda serta perubahan tarikhnya akibat pandemik COVID-19, penantian itu tampak berbaloi apabila penganjur PETRONAS Le Tour de Langkawi (LTdL) 2022, Human Voyage (M) Sdn Bhd mengumumkan enam pasukan elit dunia akan menghiasi perlumbaan jelajah berbasikal terulung Asia berstatus 2ProSeries itu yang dijadualkan berlangsung pada 11 hingga 18 Oktober depan.

Enam pasukan berstatus WorldTeams yang akan menghangatkan persaingan lapan peringkat jelajah sejauh 1,183km bermula di Kuala Pilah, Negeri Sembilan dan berakhir di Pulau Langkawi itu adalah UAE Team Emirates dari Emiriyah Arab Bersatu (UAE), Cofidis (Perancis), Lotto Soudal (Belgium), EF Education-EasyPost (Amerika Syarikat), Movistar (Sepanyol) dan Astana-Qazaqstan (Qazaqstan).

Ketua Pegawai Operasi (COO) LTdL22, Shahaizereen Abdul Hamid berkata, pihaknya amat berbangga dapat mengumpulkan enam pasukan profesional terbaik dunia dalam senarai WorldTeams Kesatuan Berbasikal Antarabangsa (UCI) tahun ini, sekaligus menghidangkan aksi bermutu tinggi kepada peminat sukan berbasikal tempatan.

“Daripada enam pasukan WorldTeams ini, lima daripadanya akan membuat penampilan kali pertama di LTdL kerana Astana Qazaqstan pernah beberapa kali mengambil bahagian sebelum ini.

“Ini sekaligus menjadikan edisi tahun ini antara yang terbaik pernah dianjurkan dari segi penyertaan pasukan handalan dunia dan bakal menyajikan persaingan kelas dunia kepada peminat berbasikal tempatan dan luar negara,” katanya.

Shahaizereen berkata, tiga pasukan berstatus ProTeams juga sudah mengesahkan penyertaan dalam jelajah edisi ke-26 ini, selepas tidak dianjurkan pada tahun lalu akibat pandemik Covid-19 yang melanda seluruh dunia.

Pasukan tersebut adalah Drone Harper-Androni Giacattoli dari Itali yang menjadi antara pasukan tetap dalam jelajah kebanggaan negara itu, selain UNO-X Pro Cycling dari Norway dan Alpecin-Deceuninck dari Belgium.

“Pihak kami sedang mengenal pasti satu lagi pasukan untuk mengisi slot pasukan ProTeams ini dan diharap mendapat maklum balas positif daripada pasukan-pasukan yang kita undang kali ini,” kata Shahaizereen lagi.

Beliau berkata, pasukan berstatus UCI Continental Team yang bakal membuat penampilan nanti adalah dua pasukan profesional benua tempatan iaitu Terengganu Polygon Cycling Team (TSG) dan Team Sapura Cycling (TSC) serta dua pasukan yang berdaftar di Indonesia – Mula Cycling Team dan Roojai Cycling Team.

Pasukan lain termasuk ARA Pro Racing Sunshine Coast dari Australia, China Glory Continental Cycling Team (China), ProTouch (Afrika Selatan) dan Kuwait Pro Cycling (Kuwait).

Pasukan serantau yang turut menghangatkan saingan LTdL kali ini adalah Thailand Continental Team (Thailand), Team UKYO (Jepun), 7-Eleven Cliqq Air (Filipina) serta skuad kebangsaan Malaysia.

LTdL22 akan membuka saingan dengan Peringkat 1 bermula dari Kuala Pilah ke Kuala Lumpur sejauh 157.3km; Peringkat 2 Kuala Klawang-Raub (178.9km); Peringkat 3 Putrajaya-Genting Highlands (123.7km); Peringkat 4 Sabak Bernam-Meru Raya (137.0km); Peringkat 5 Kuala Kangsar-Kulim (172.0km); Peringkat 6 Georgetown-Alor Setar (120.4km); Peringkat 7 Kuah-Gunung Raya (90.8km) dan Peringkat 8 Loop Langkawi (115.9km).

Author

Media Variasi

View all posts

View all posts


Pancake Dragon – Menu berkhasiat buat si kecil

SETIAP ibu pasti mahu memberi makanan yang berkhasiat buat anak-anak terutamanya ketika mereka masih kecil lagi.

jika setiap hari menu yang sama sahaja disediakan, pasti si kecil hilang selera untuk makan.

Justeru, kali ini MEDIA VARIASI bawakan satu lagi resepi menarik dicuba para ibu buat anak-anak iaitu ‘Pancake Dragon’.

Resepi yang dikongsi Nur Ashikin menerusi Grup Facebook ‘Resepi Makanan Bayi’ itu dipercayai sesuai untuk bayi berusia lapan bulan ke atas.

Malah, menu ini sesuai untuk dijadikan santapan waktu pagi atau snacking di petang hari.

Pancake Dragon ini mudah dimasak dengan hanya menggunakan tiga bahan sahaja iaitu tepung gandum, buah dragon dan unsalted butter.

Untuk makluman, buah dragon mempunyai khasiat seperti mengandungi karotene yang bertindak sebagai anti kanser serta dapat mengurangkan paras kolestrol ‘jahat’ dalam tubuh badan.

Berikut resepi Pancake Dragon:

Bahan-bahan:

½ buah dragon
2 sudu makan tepung gandum
½ unsalted butter (pek kecil) – baki dia lagi ½ guna untuk masak pancake kejap lagi

Cara memasak:

Lenyekkan dragon fruit dan campurkan tepung gandum, unsalted butter
Kacaukan hingga dapat kepekatan di bawah
Panaskan nonstick pan, letakkan ½ baki unsalted butter (pek kecil) untuk masak pancake
Masak hingga sedikit keperangan. Siap!

Menurut Ashikin, anda juga boleh menggantikan buah dragon dengan buah-buahan lain seperti pisang, betik atau mangga untuk memberi keunikan tersendiri.

Author

Diyana Rahip

View all posts

View all posts


Tugas kami sudah selesai, terpulang Najib fail petisyen ke PBB – Tengku Maimun

PUTRAJAYA: Petisyen difailkan Datuk Seri Najib Tun Razak kepada Kumpulan Kerja Majlis Hak Asasi Manusia Pertubuhan Bangsa-Bangsa Bersatu Berkaitan Penahanan Arbitrari (UNWGAD), yang memohon agar beliau dibebaskan daripada penjara atau kes membabitkan dana SRC International Sdn Bhd dihadapinya dibicarakan semula, tidak menjejaskan badan kehakiman.

Ketua Hakim Negara, Tun Tengku Maimun Tuan Mat berkata, selepas Mahkamah Persekutuan menyampaikan keputusannya pada 23 Ogos tahun lepas, “terserahlah kepada Najib” untuk mengambil apa-apa tindakan.

“Tugas kami sudah selesai. Kami telah melaksanakan tanggungjawab kami dari segi memutuskan kes itu. Apa sahaja yang beliau mahu lakukan, apa sahaja jalan yang beliau mahu lalui, itu di luar kuasa kami,” kata beliau pada sidang media selepas berucap pada majlis perasmian Tahun Undang-undang 2023, di sini hari ini.

Minggu lepas, bekas perdana menteri, melalui Tetuan Shafee & Co, memfailkan petisyen di pejabat Suruhanjaya Tinggi Geneva secara digital.

Peguam Tan Sri Muhammad Shafee Abdullah memberitahu sidang akhbar bahawa anak guamnya memfailkan petisyen itu untuk memohon pembebasan atau perbicaraan semula susulan pendengaran rayuan di Mahkamah Persekutuan yang didakwanya mempunyai kecacatan serius dan bercanggah dengan peraturan keadilan antarabangsa.

Najib kini menjalani hukuman penjara 12 tahun di Penjara Kajang selepas gagal dalam rayuan terakhirnya di Mahkamah Persekutuan untuk mengetepikan sabitan, hukuman penjara dan denda RM210 juta kerana menyalahgunakan RM42 juta dana SRC International.

Tengku Maimun juga berkata, jumlah Hakim Mahkamah Persekutuan adalah mencukupi untuk membentuk panel bagi mendengar permohonan Najib bagi mencabar sabitan dan hukuman penjara terhadap beliau dalam kes SRC International yang dijadualkan pada 19 Januari ini.

Beliau berkata, hakikat bahawa tarikh pendengaran telah dijadualkan bagi semakan Najib terhadap sabitannya dalam kes SRC menunjukkan bahawa Mahkamah Persekutuan sudah ada panel untuk berbuat demikian.

“Tidak, bagi permohonan semakan Datuk Seri Najib, kami sudah menetapkan tarikh pendengaran. Apabila kami menetapkan tarikh, kami sudah ada panel hakim, jadi kekosongan itu tidak akan menjejaskan kes semakan Datuk Seri Najib,” katanya.

Tengku Maimun menjawab soalan pemberita sama ada kekosongan di Mahkamah Persekutuan akan menjejaskan pendengaran semakan kes SRC.

Beliau berkata, badan kehakiman telah mencadangkan untuk mengisi dua kekosongan di Mahkamah Persekutuan dan pada Januari lepas, mengesyorkan dua nama bagi menggantikan Puan Sri Zaleha Yusof dan Datuk Seri Mohd Zawawi Mohd Salleh yang bersara pada Mei dan Julai tahun lepas.

“Malah pada April kami sudah mempunyai beberapa nama namun terdapat sedikit kesilapan dalam proses yang dijalankan, jadi itulah sebabnya tiada sebarang pelantikan,” katanya.

Baru-baru ini, Muhammad Shafee membangkitkan isu mengenai ketidaktentuan sama ada pendengaran semakan SRC akan berjalan minggu depan kerana Najib telah memohon panel baharu yang terdiri daripada tujuh Hakim Mahkamah Persekutuan untuk mendengar kes itu. – BERNAMA


Telegram jalin kerjasama dengan MCMC, PDRM bendung jenayah siber – Fahmi

KUALA LUMPUR: Telegram sedia menjalinkan hubungan kerja lebih erat dengan Suruhanjaya Komunikasi dan Multimedia Malaysia (MCMC) dan Polis Diraja Malaysia (PDRM) bagi membendung jenayah siber.

Menteri Komunikasi dan Digital, Fahmi Fadzil berkata, komitmen itu dinyatakan selepas Telegram mengadakan pertemuan dengan beliau di Ibu Pejabat PDRM Bukit Aman, di sini hari ini.

Beliau berkata turut hadir dalam pertemuan itu ialah Pengerusi MCMC, Tan Sri Salim Fateh Din; Ketua Polis Negara, Tan Sri Acryl Sani Abdullah Sani; Pengarah Jabatan Siasatan Jenayah, Datuk Seri Ayob Khan Mydin Pitchay dan beberapa pegawai tertinggi PDRM.

“Dalam mesyuarat selama sejam itu, saya telah menegaskan bahawa terlalu banyak kes jenayah seperti penipuan pelaburan palsu, pedofilia, pornografi dan jenayah dalam talian lain berlaku di (dalam aplikasi) Telegram.

“Kami juga telah menyampaikan pandangan tegas berhubung peri penting Telegram dan mana-mana aplikasi pemesejan atau media sosial untuk sentiasa akur dan patuh kepada undang-undang Malaysia,” katanya dalam kenyataan hari ini.

Sementara itu Fahmi berkata, sejak Januari 2020 hingga Mei 2023, jumlah kerugian yang ditanggung rakyat Malaysia akibat pelbagai aktiviti penipuan menerusi Telegram telah mencecah RM45 juta, justeru kerajaan tidak akan berdiam diri dan membenarkan penjenayah berselindung di sebalik identiti palsu.

“Insya-Allah, pertemuan hari ini adalah permulaan yang baik dalam kerjasama rentas agensi bagi memastikan Telegram akan lebih selamat untuk digunakan,” katanya.

Pada 7 Jun lepas, Kementerian Komunikasi dan Digital menggesa Telegram mengadakan pertemuan dengan MCMC dalam masa terdekat bagi mengelak tindakan berhubung beberapa isu keselamatan siber. – BERNAMA


Selangor penanda aras kekuatan PH – Dr Sathia

ANTARA GAPI: Selangor di bawah pentadbiran Pakatan Harapan (PH) adalah penanda aras kekuatan pakatan itu berdasarkan menunjukkan rekod cemerlang sejak 2008.

Pengerusi PH Hulu Selangor, Dr Sathia Prakash Nadarajah berkata, rakyat menerima pentadbiran PH di Selangor sudah tiga penggal.

“Pada pendapat saya, tiada masalah untuk bubar kerana sudah terbukti rakyat terima PH di Negeri Sembilan, Pulau Pinang dan Selangor.

“Saya rasa pencapaian PH di Selangor sangat baik dengan Menteri Besar yang kita ada, saya boleh katakan rekod kami cukup cemerlang, tiada siapa boleh pertikai dan membuktikan tiada masalah untuk PRU.

“Tetapi masalahnya keadaan banjir yang kita hadapi, dua tiga hari PH bermesyuarat pertimbangkan hendak bubar atau tidak tetapi masalahnya kita bimbang banjir kerana babitkan keselamatan rakyat,” katanya kepada media selepas melancarkan Skuad Banjir Hulu Selangor di Antara Gapi di sini hari ini.

Turut hadir, Timbalan Ketua Cabang Hulu Selangor, Saifuddin Shafi Muhammad.

Tambah Timbalan Setiausaha Agung PKR itu menyatakan kebimbangannya jika berlaku kecemasan seperti banjir besar.

“Ketika ini kerajaan “care taker” yang urus tadbir, kita tidak tahu siapa bertanggungjawab jika ada banjir.

“Kenapa bubar awal? Ini sahaja cara hendak kenakan PH,” katanya.

Ketika ditanya adakah dengan tindakan tidak bubar DUN itu akan menyusahkan rakyat, beliau bagaimanapun yakin rakyat sudah matang.

“Tunaikan tanggungjawab satu untuk Parlimen, satu untuk DUN, mana-mana negeri tak bubar, rakyat sudah tahu perlu keluar dua kali mengundi.

“Jika dilihat keseluruhan, hanya enam negeri sahaja bubar,” katanya.

Author

Tun Puteh Wanti

View all posts

View all posts


Gempa bumi: Misi bantuan kemanusiaan pertama Malaysia ke Syria berlepas malam ini

SUBANG: Misi penghantaran bantuan kemanusiaan pertama Malaysia ke Syria yang dilanda gempa bumi awal bulan ini, berlepas dengan menaiki pesawat pengangkut A400 milik Tentera Udara Diraja Malaysia (TUDM) di sini, malam ini.

Penerbangan khas melibatkan 51 kru dan wakil kementerian serta badan-badan bukan kerajaan (NGO) itu berlepas pada pukul 10.15 malam tadi dari Pangkalan Udara TUDM Subang, di sini.

Kementerian Luar menerusi satu kenyataan memaklumkan, sebanyak 42 tan barangan bantuan kemanusiaan untuk Syria sumbangan rakyat Malaysia yang dikumpul sejak 15 Feb lepas, dibawa bersama pesawat tersebut.

“Barangan itu ialah makanan siap sedia dimakan, barangan keperluan bayi, bekalan ubat-ubatan, empat generator, pakaian dan selimut, kelengkapan perlindungan diri, khemah, karpet dan pemisah untuk ruangan dalam (indoor separators).

“Penerbangan ke Syria itu akan mengambil masa 17 jam 30 minit melalui ruang udara beberapa negara melibatkan dua persinggahan teknikal dan dijangka mendarat di Lapangan Terbang Antarabangsa Damsyik pada tengah hari esok,” menurut kenyataan itu.

Selain itu, ucapan penghargaan turut diberikan kepada semua rakyat Malaysia yang telah menyahut seruan untuk menghulurkan bantuan bagi membantu mangsa-mangsa gempa bumi di Syria.

Menurut kenyataan itu, kerjasama erat antara agensi-agensi kerajaan daripada Kementerian Luar, Agensi Pengurusan Bencana Negara (NADMA), Angkatan Tentera Malaysia, Polis Diraja Malaysia dan Kementerian Kesihatan serta NGO-NGO sejak 15 Feb, telah memastikan usaha pengumpulan dan penghantaran barang-barang ini berjalan dengan lancar dan teratur.

“Antara NGO yang turut menjayakan misi ini adalah Persatuan Bulan Sabit Merah Malaysia (PBSM), MERCY Malaysia, BeVital Ihsan Johor, RED A Humanitarian, Malaysia For Syria, Wisma Putra Global Peace Mission, MAHAR, MCRD, Shine Catholic Church, Yemeni School Foundation dan Syrian People Malaysia,” menurut kenyataan itu.

Sementara itu, wartawan Pertubuhan Berita Nasional Malaysia (Bernama), Siti Zanariah Nor Zin turut menyertai pasukan misi bantuan berkenaan untuk membuat liputan di Syria.

Siti Zanariah berkata, biarpun ini bukan kali pertama beliau membuat liputan mengenai bencana alam di luar negara, beliau tetap teruja kerana insiden gempa bumi yang melanda Syria dan Turkiye disifatkannya sebagai sangat dahsyat.

“Saya berharap barangan yang dibawa dari sini ke Syria dapat disalurkan dengan baik kepada mangsa-mangsa yang terjejas dan semoga bantuan ini dapat meringankan beban yang mereka hadapi,” katanya sebelum berlepas malam ini.

Gempa bumi berukuran 7.8 pada skala Richter yang melanda selatan Turkiye dan barat laut Syria pada 6 Februari lepas telah meragut beribu-ribu nyawa. Kesan gegaran gempa itu dilaporkan turut dirasai di Cyprus dan Lubnan.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


GRS sokong Muhyiddin sebagai Perdana Menteri – Hajiji

KOTA KINABALU: Gabungan Rakyat Sabah (GRS) hari ini menyatakan pendirian untuk menyokong Pengerusi Perikatan Nasional (PN), Tan Sri Muhyiddin Yassin sebagai calon Perdana Menteri, kata Pengerusinya Datuk Seri Hajiji Noor.

Ketua Menteri Sabah itu berkata, GRS juga bersetuju untuk membentuk kerajaan Persekutuan bersama PN, Gabungan Parti Sarawak (GPS) dan parti lain yang bersedia bekerjasama untuk tujuan itu.

Beliau berkata perkara itu telah dibincangkan bersama Muhyiddin dalam satu pertemuan dengan pemimpin GRS di Kuala Lumpur semalam yang turut dihadiri Timbalan Pengerusi GRS, Datuk Seri Dr Jeffrey Kitingan.

“GRS berpandangan adalah perlu pembentukan Kerajaan Persekutuan dilaksanakan pada kadar segera untuk memastikan kerajaan dapat berfungsi sepenuhnya, khususnya dalam memuktamadkan penggubalan belanjawan untuk 2023.

“GRS sentiasa komited untuk membawa citra kesatuan demi kepentingan rakyat dan tanah air,” katanya dalam kenyataan hari ini.

Pada Pilihan Raya Umum ke-15, GRS memenangi enam kerusi Parlimen daripada 13 kerusi yang ditandingi parti itu di Sabah manakala Naib Presiden Bersatu, Datuk Seri Dr Ronald Kiandee mempertahankan Parlimen Beluran atas tiket PN. – BERNAMA


Melissa sudah dihubungi, JPN mohon netizen berhenti sensasikan isu tiada kad pengenalan

CYBERJAYA: Jabatan Pendaftaran Negara (JPN) sudah mengambil maklum mengenai seorang wanita yang didakwa menghadapi kesukaran hidup kerana tidak mempunyai kad pengenalan seperti didedahkan Ahli Parlimen Muar, Syed Saddiq Syed Abdul Rahman.

Menerusi kenyataannya, JPN memaklumkan, pihaknya sudah menghubungi wanita dikenali sebagai Melissa untuk mendapatkan fakta kes mengenai permohonan sebenar.

Pihak JPN turut melakukan penelitian sewajarnya berhubung isu dibangkitkan mengenai wanita berusia 21 tahun itu.

Sehubungan itu, JPN memohon kepada orang ramai supaya tidak mensensasikan kisah Melissa seterusnya memberi tanggapan yang tidak benar kepada perkhidmatan kerajaan.

“JPN ingin memohon agar orang ramai tidak mensensasikan perkara ini dan seterusnya memberikan tanggapan yang tidak benar kepada kerajaan.

“Proses yang dilaksanakan oleh JPN adalah sentiasa tertakluk kepada Perlembagaan Persekutuan dan selari dengan undang-undang yang berkuat kuasa bagi memastikan kedaulatan dan keselamatan negara terjamin,” katanya dalam kenyataan.

Selain itu, JPN mengingatkan orang ramai yang mempunyai masalah bukan sahaja mengenai kewarganegaraan, malah pelbagai perkhidmatan lain, seperti pendaftaran lewat kelahiran, masalah cap ibu jari, sijil pengangkatan anak angkat, prosedur perkahwinan bukan Islam dan lain-lain, boleh hadir terus ke mana-mana 212 pejabat jabatan ini di seluruh Malaysia untuk dibantu serta dibuat penelitian sewajarnya.

“Pemohon dinasihatkan hadir sendiri tanpa menggunakan khidmat ejen atau orang tengah, memandangkan setiap permohonan dan masalah individu mungkin memerlukan penyelesaian berbeza.

“Bagi mendapatkan informasi awal berkaitan perkhidmatan JPN, orang ramai boleh sentiasa merujuk portal dan media sosial rasmi jabatan ini yang sentiasa menyediakan maklumat terkini sebagai panduan,” katanya.

Author

Nurul Ain Japri

View all posts

View all posts


Gesa Zahid letak jawatan, kenapa Muhyiddin tak ‘resign’ bila kalah PRN Melaka, Johor?

GESAAN Tan Sri Muhyiddin Yassin yang meminta Presiden UMNO, Datuk Seri Dr Ahmad Zahid Hamidi supaya meletakkan jawatan hanya menunjukkan Pengerusi Perikatan Nasional (PN) itu sebagai seorang yang angkuh.

Ahli Majlis Kerja Tertinggi (MKT) UMNO, Datuk Dr Mohd Puad Zarkashi berkata, Muhyiddin sebaliknya tidak meletakkan jawatan apabila PN mengalami kekalahan teruk pada Pilihan Raya Negeri (PRN) Melaka dan Johor sebelum ini.

“Jangan menuding jari. Ia beban bersama. Mendesak Ahmad Zahid letak jawatan bukan penyelesaian. Semua bertanggungjawab.

“Muhyiddin angkuh bila suruh Ahmad Zahid letak jawatan. Bila PN kalah teruk di Melaka dan Johor, dia tidak letak jawatan. Dia kekal Presiden Bersatu sedangkan dia kluster mahkamah,” katanya dalam kenyataan pada Isnin.

Beliau berkata, UMNO yang mengalami kekalahan terburuk dalan PRN di enam negeri kelmarin perlu mendapatkan semula sokongan orang Melayu.

“Menteri-menteri UMNO mesti serius menjayakan agenda Melayu dan rakyat. Kuasa di tangan mereka.

“Sebab itu UMNO mesti kekal dalam Kerajaan Perpaduan. Gabungan Pakatan Harapan (PH) dan Barisan Nasional (BN) perlu mengukuhkan kerjasama. Ahmad Zahid sesuai pikul misi ini. Dia tidak perlu letak jawatan. Jangan melatah,” katanya.

Selain Ahmad Zahid, Muhyiddin turut mendesak Perdana Menteri, Datuk Seri Anwar Ibrahim meletak jawatan serta-merta susulan penolakan pengundi Melayu dalam PRN di enam negeri.

Muhyiddin menyifatkan, kemenangan PN di kerusi majoriti Melayu dan kawasan campuran membuktikan penolakan besar-besaran orang Melayu dan masyarakat bukan Melayu terhadap gabungan politik rapuh serta perpaduan palsu yang diterajui oleh Anwar dan Ahmad Zahid.

Author

Fazleen Safina Abd Jamil

View all posts

View all posts


Rakyat Malaysia di Thailand bantu pastikan undi pos selamat sampai di tanah air

BANGKOK: Warga Malaysia, Chan Tze Weng yang bekerja di Pathum Thani, Thailand, berharap dapat mengundi pada Pilihan Raya Umum ke-15 (PRU15) pada Sabtu namun, disebabkan kekangan jarak dan masa, beliau memutuskan untuk menunaikan tanggungjawabnya dengan bantuan sukarelawan.

“Saya mahu pastikan setiap undi dikira. Itulah sebabnya saya mendaftar sebagai pengundi luar negara dan memastikan undi saya tiba di tanah air tepat pada masanya,” katanya kepada Bernama.

Rakyat Malaysia yang tinggal di luar negara menyertai usaha membantu warga Malaysia menghantar undi pos kembali ke Malaysia mengikut masa yang ditetapkan.

Terdapat beberapa pergerakan termasuk UNDI18 dan Global Malaysia Network yang membantu rakyat Malaysia di luar negara untuk menghantar kertas undi mereka.

Yap Lu Ying yang bekerja di Bangkok sejak empat tahun lalu berkata, beliau turut membantu rakyat Malaysia di sini untuk menghantar kertas undi mereka.

Beliau menetapkan tarikh dan masa untuk pengumpulan kertas undi di Bangkok sebelum membawanya pulang ke Malaysia selewat-lewatnya pada Jumaat.

Ini kali kedua beliau menawarkan diri membantu membawa pulang kertas undi rakyat Malaysia di Thailand.

Yap yang juga Pengarah Perniagaan Serantau TraXasia berkata, usaha itu bagi membantu rakyat Malaysia di Thailand dapat menunaikan hak mereka.

“Saya berharap inisiatif ini akan membantu lebih banyak suara rakyat Malaysia didengar dalam pilihan raya akan datang.

“Kami juga mempunyai pengundi kali pertama dan seseorang yang kali terakhir mengundi 20 tahun lalu. Kertas undi datang dari Phuket dan Ayutthaya. Mereka mengharungi semua cabaran hanya untuk memastikan kertas undi mereka sampai kepada kami.

“Semua rakyat Malaysia mengambil berat terhadap negara kita dan mahukan Malaysia yang lebih baik,” katanya.

Yap berharap lebih ramai rakyat Malaysia di tanah air akan keluar mengundi pada Sabtu.

“Tolong jangan beranggapan undi anda tidak penting,” katanya.

Bagi Lana Tan Swee Lan dari Bangkok, beliau mahu rakyat Malaysia yang tinggal di luar negara turut tidak ketinggalan untuk mengundi pada pilihan raya kali ini.

“Saya tahu banyak (undi pos) tidak akan sampai tepat pada masanya, oleh itu saya memutuskan untuk pulang empat hari lebih awal supaya semua kertas undi yang saya kumpul akan sampai di tanah air,” katanya.

Lana mengumpul 104 kertas undi rakyat Malaysia yang tinggal dan bekerja di Thailand dan membawanya pulang ke Malaysia.

Menurut UNDI18, semua sampul kertas undi akan dibawa ke pusat pengumpulan di Kuala Lumpur untuk proses pengasingan 222 Parlimen dan 117 Dewan Undangan Negeri (DUN) dan dihantar ke negeri-negeri termasuk Sabah dan Sarawak. – BERNAMA


15 kawasan rekod bacaan kualiti udara tidak sihat

KUALA LUMPUR: Indeks pencemaran udara (IPU) kategori tidak sihat melebihi 101 di Semenanjung direkodkan meningkat kepada 15 kawasan sehingga jam 8 pagi hari ini.

Menurut laman sesawang Sistem Pengurusan Indeks Pencemaran Udara Malaysia (APIMS), Cheras, Kuala Lumpur mencatatkan bacaan IPU paling tinggi setakat pagi ini iaitu 164.

Turut merekodkan bacaan IPU tidak sihat adalah Nilai di Negeri Sembilan dengan bacaan pada tahap 163; Seremban dan Shah Alam pada tahap 158; Putrajaya, Petaling Jaya dan Banting (157); Port Dickson (156); serta Batu Muda di Kuala Lumpur (154).

Bacaan IPU kategori tidak sihat juga dilaporkan di Bukit Rambai, Melaka, Johan Setia (MCAQM) dan Klang, Selangor pada tahap 153, Alor Gajah (136), Taiping (129) dan Tangkak (107).

Sementara itu, berdasarkan peta taburan IPU di laman sesawang APIMS, sebanyak 46 stesen APIMS di seluruh negara mencatatkan bacaan IPU sederhana manakala tujuh stesen lagi mencatatkan bacaan baik.

Sebagai rekod, bacaan IPU sehingga 50 dikategorikan sebagai baik, 51 hingga 100 (sederhana), 101 hingga 200 (tidak sihat), 201 hingga 300 (sangat tidak sihat) dan 300 ke atas adalah berbahaya. – Astro Awani

Author

Media Variasi

View all posts

View all posts


PM Anwar dijangka bentang Bajet Mini 2023 di Parlimen hari ini

KUALA LUMPUR: Perdana Menteri Datuk Seri Anwar Ibrahim dijadual membentangkan peruntukan khas (Bajet Mini) bagi tujuan perbelanjaan perkhidmatan membabitkan wang sejumlah RM107,718,676,650 di Dewan Rakyat hari ini.

Menurut Aturan Urusan Mesyuarat, Anwar yang juga Menteri Kewangan akan membentangkan peruntukan itu di bawah Akta Kumpulan Wang Disatukan (Perbelanjaan Masuk Akaun) 2022 yang akan mula berkuat kuasa pada 1 Januari 2023.

Akta berkenaan akan membenarkan perbelanjaaan dikeluarkan daripada Kumpulan Wang Disatukan untuk perkhidmatan bagi sebahagian tahun 2023 antaranya termasuk bagi tujuan pembayaran emolumen penjawat awam.

Ia susulan Rang Undang-Undang Perbekalan bagi tahun 2023 (Bajet 2023) tidak akan diluluskan Parlimen sebelum 1 Jan 2023, maka peruntukan perlu dikeluarkan untuk perbelanjaan dalam tahun 2023 bagi tempoh dari 1 Jan sehingga tarikh Rang Undang-Undang Perbekalan bagi 2023 menjadi undang-undang dan mula berkuat kuasa.

Sebelum ini Bajet 2023 yang disediakan kerajaan pimpinan bekas Perdana Menteri, Datuk Seri Ismail Sabri Yaakob tidak sempat dibahas dan diluluskan, sebelum terbubarnya Parlimen pada 10 Oktober lepas.

Dalam pada itu, Anwar akan turut mencadangkan sejumlah RM55,959,213,200 dikeluarkan daripada Kumpulan Wang Pembangunan bagi 2023 untuk perbelanjaan segera, sementara menunggu Anggaran Perbelanjaan Pembangunan Tahun 2023 diluluskan.

Perdana Menteri turut mencadangkan sejumlah RM31,834 juta baki wang terimaan Terbitan Pelaburan Kerajaan Malaysia (MGII) serta RM3,211 juta daripada Bil Perbendaharaan Islam Malaysia (MITB) bagi tahun 2022 dipindahkan ke dalam Kumpulan Wang Pembangunan.

Beliau turut dijadual mencadangkan sejumlah RM16,200 juta baki wang MGII bagi 2022 dipindahkan ke Kumpulan Wang COVID-19 di bawah seksyen 3(1) Akta Pendanaan Kerajaan 1983 dan Seksyen 4(2) Akta Langkah-Langkah Sementara Bagi Pembiayaan Kerajaan (Penyakit Koronavirus 2019 (COVID-19)) 2020. – BERNAMA


Lionel Messi menang anugerah Ballon d’Or 2023 kali kelapan

BINTANG Argentina dari Inter Miami, Lionel Messi diumumkan sebagai pemenang anugerah Ballon d’Or Lelaki 2023 pada satu majlis di Paris pada Isnin, menandakan rekod kemenangannya yang kelapan.

Pemain tengah Sepanyol Barcelona Aitana Bonmati memenangi anugerah Ballon d’Or Wanita 2023.

Penjaga gol Argentina Aston Villa, Emiliano Martinez memenangi Trofi Yashin 2023, yang diberikan kepada penjaga gol berprestasi terbaik.

Kedua-dua Messi dan Martinez membantu Argentina merangkul kejuaraan Piala Dunia FIFA 2022.

Bintang Norway Manchester City, Erling Haaland menjaringkan 56 gol dan memenangi Trofi Gerd Muller 2023, yang dihadiahkan kepada pemain bola sepak yang mendapat markah tertinggi pada musim sebelumnya, dengan mengambil kira gol yang dijaringkan untuk kedua-dua kelab dan pasukan kebangsaan.

Bintang muda Inggeris Real Madrid, Jude Bellingham memenangi Piala Copa 2023, yang diberikan kepada pemain berprestasi terbaik di seluruh dunia di bawah umur 21 tahun.

Penyerang Real Madrid dari Brazil, Vinicius Jr. telah diberikan Anugerah Socrates 2023, yang merupakan anugerah bola sepak tahunan untuk mengiktiraf kerja kemanusiaan oleh pemain bola sepak di seluruh dunia.

Pemenang treble Manchester City telah dianugerahkan anugerah Kelab Lelaki Terbaik 2023, yang menandakan kemenangan berturut-turut.

Barcelona Femeni memenangi anugerah Kelab Wanita Terbaik 2023, yang diberikan buat kali pertama tahun ini.

Pemain tengah veteran Real Madrid dari Croatia, Luka Modric menduduki tempat ke-10 manakala pemain tengah Manchester City dari Portugal, Bernardo Silva menduduki tempat kesembilan dan penyerang Nigeria dari Napoli, Victor Osimhen menduduki tempat kelapan.

Penyerang Manchester City dari Argentina, Julian Alvarez menduduki tempat ketujuh manakala Vinicius Jr. menduduki tempat keenam dan pemain tengah Manchester City dari Sepanyol Rodri menduduki tempat kelima.

Pemain tengah Belgium Manchester City Kevin De Bruyne menduduki tempat keempat, penyerang Perancis Paris Saint-Germain Kylian Mbappe di tempat ketiga dan Haaland menduduki tempat kedua dalam ranking Ballon d’Or Lelaki 2023.

Penyerang Inggeris Aston Villa Rachel Daly menduduki tempat ke-10 manakala penyerang Real Madrid dari Colombia, Linda Caicedo menduduki tempat kesembilan.

Pemain tengah Sepanyol Barcelona, Patricia Guijarro menduduki tempat kelapan dan penyerang Jerman dari Wolfsburg, Alexandra Popp menduduki tempat ketujuh, manakala pertahanan Sepanyol Real Madrid, Olga Carmona berada di tempat keenam.

Penjaga gol Manchester United Inggeris Mary Earps menduduki tempat kelima, penyerang Sweden dari Barcelona, Fridolina Rolfo menduduki tempat keempat dan pemain sayap Sepanyol Salma Paralluelo di tempat ketiga.

Penyerang Chelsea dari Australia, Sam Kerr menduduki tempat kedua dalam ranking Ballon d’Or Wanita 2023.

Bekas pemain bintang Ivory Coast, Didier Drogba adalah antara tuan rumah acara edisi ke-67 itu.

Pemenang Ballon d’Or 1966, Sir Bobby Charlton dari England, pemenang Ballon d’Or 2014 Pele dari Brazil dan pemenang Ballon d’Or 1960 Luis Suarez Miramontes dari Sepanyol, yang semuanya meninggal dunia pada 2023, diperingati pada acara itu.

Juga dikenali sebagai Anugerah Bola Emas, Ballon d’Or, yang telah disampaikan setiap tahun oleh majalah Perancis France Football sejak 1956, diberikan kepada pemain terbaik sukan itu. – Anadolu

Author

Taufik Asmady Abdul Aziz

View all posts

View all posts


Kenyataan saya tidak rosakkan reputasi Sanusi – Saifuddin Nasution

KUALA LUMPUR: Datuk Seri Saifuddin Nasution Ismail mendakwa, kerosakan reputasi Datuk Seri Muhammad Sanusi Md Nor bukan disebabkan kenyataan Menteri Dalam Negeri itu, sebaliknya berpunca daripada penyelewengan pentadbiran Menteri Besar (MB) dan Pengerusi Perbadanan Menteri Besar (MBI) Kedah itu sendiri.

Ketua Setiausaha Pakatan Harapan (PH) itu berkata demikian bagi menjawab kes saman fitnah oleh Sanusi selaku plaintif berhubung dakwaan mengenai kecurian unsur nadir bumi (REE) yang difailkan melalui Tetuan Nav & Co di Mahkamah Tinggi Alor Setar, Kedah pada Khamis lalu.

Menerusi penyataan pembelaan, Saifuddin sebagai defendan berkata, kerosakan reputasi berkenaan berlaku termasuk selepas Ahli Dewan Undangan Negeri (ADUN) Jeneri itu dikenakan tindakan undang-undang berhubung pertuduhan membangkitkan perasaan tidak setia terhadap mana-mana Raja.

Menurutnya, perkara itu menunjukkan Sanusi mungkin dianggap seorang pemimpin yang lemah dan tidak mempunyai kualiti kepimpinan mantap seperti yang diperlukan untuk mentadbir sesebuah negeri dengan berkesan.

Pada 3 Ogos lalu, Sanusi mengemukakan saman dengan mendakwa Saifuddin telah memfitnahnya mencuri REE di Kedah.

Sanusi yang memfailkan writ saman dan pernyataan tuntutan melalui firma guaman Tetuan Faizi & Associates di Mahkamah Tinggi Alor Setar turut mendakwa pemimpin PH itu memfitnahnya menggunakan peruntukan Sistem Maklumat Rekod-Rekod Jalan Raya Malaysia (Marris).

Susulan kenyataan fitnah itu, Sanusi mendakwa, reputasinya sebagai seorang pemimpin politik telah tercalar malah dipandang serong oleh masyarakat dan ahli politik.

Bagaimanapun, Saifuddin berkata, tiada niat jahat dibuat mahupun dendam atau usaha untuk mencemarkan reputasi Sanusi.

Ia terbukti apabila katanya, pemimpin PAS itu tidak mengalami sebarang kerugian dan kerosakan, terhadap reputasinya.

“Ini terbukti dengan kejayaan Sanusi mengekalkan kerusi di DUN Jeneri pada Pilihan Raya Negeri (PRN) Kedah lalu, dengan majoriti lebih 16,000 undi.

“Beliau juga telah mengangkat sumpah semula sebagai MB Kedah (dengan menguasai lapan portfolio dalam majlis Exco kerajaan negeri) dan mengekalkan jawatan Pengerusi MBI Kedah,” katanya.

Sehubungan itu, Saifuddin berkata, kenyataannya bukan berbentuk fitnah sebalik komen yang adil, mengenai isu berkepentingan awam.

Sementara itu, menerusi pernyataan tuntutan saman, Sanusi berkata, Saifuddin membuat kenyataan fitnah ketika ceramah program Jelajah Perpaduan Madani dan Pelancaran Jentera Perpaduan Kedah, di Padang Awam, Guar Chempedak, Yan, pada 8.30 malam, 15 Julai lalu.

Ia bagi kempen politik PH dan Barisan Nasional menjelang PRN Kedah, pada 12 Ogos lalu.

Dalam ceramah itu, Sanusi mendakwa Saifuddin mengeluarkan kata-kata fitnah yang menuduhnya selaku Menteri Besar dan MBI mencuri REE di Kampung Chong, Sik yang mendapat liputan luas media. – Sinar Harian

Author

Media Variasi

View all posts

View all posts


Siasatan kes sarjan dengan kesan tembakan tiada unsur jenayah

GEORGE TOWN: Siasatan terperinci yang dijalankan berhubung kejadian seorang anggota polis berpangkat sarjan yang ditemukan meninggal dunia dengan tiga kesan tembakan di kawasan belakang Balai Polis Bayan Lepas, dekat sini pada 19 Februari lepas tiada unsur jenayah.

Ketua Polis Pulau Pinang, Datuk Mohd Shuhaily Mohd Zain berkata, berdasarkan laporan bedah siasat ke atas sarjan itu dan juga lawatan patologi ke tempat kejadian mendapati, ia konsisten dengan dapatan pertama siasatan iaitu ia adalah tindakan bunuh diri.

“Kita dah jalankan siasatan secara terperinci dan dah tengok daripada unsur jenayah memang tiada (kes itu), kesan bedah siasat dan juga lawatan patologi ke tempat kejadian juga konsisten dengan dapatan pertama kita, bahawa ia adalah tindakan bunuh diri.

“Saya rasa kes ini tidak ada lagi spekulasi, sama ada ia ada elemen jenayah dan sebagainya… siasatan kita di situ sahaja (bunuh diri) dan seterusnya kami akan hantar (laporan lengkap) untuk mohon inkues,” katanya kepada pemberita di sini hari ini.

Dalam kejadian pukul 3.30 petang itu, sepucuk pistol turut ditemukan pada mayat mangsa berusia 51 tahun, yang bertugas di balai berkenaan dengan kesan tembakan pada leher, dada dan kepala.

Mengulas lanjut, Mohd Shuhaily berkata, tiada sesiapa atau anggota polis yang sedang bertugas semasa kejadian itu, melihat atau nampak insiden tersebut namun ada dalam kalangan mereka yang mendengar bunyi tembakan tersebut.

Beliau berkata, anggota polis yang mendengar bunyi tembakan itu terus ke lokasi, untuk melihat sebelum mendapati sarjan tersebut telah meninggal dunia.

“Kawasan tempat kejadian itu tiada kamera litar tertutup (CCTV) di situ dan semasa kejadian, memang tiada sesiapa yang nampak namun ada yang mendengar tembak dan terus ke lokasi, sebelum mendapati mangsa telah meninggal dunia.

“Kami telah panggil tiga anggota polis untuk direkodkan keterangan bagi bantu siasatan kes itu dan setakat ini memang tiada elemen jenayah setakat ini,” katanya.

Mohd Shuhaily berkata, sarjan tersebut merupakan seorang yang mesra dan menyenangkan, malah mengikut anggota polis di bawahnya juga mereka, beliau seorang yang mudah bekerjasama serta senang bekerja. – BERNAMA


Banjir: Mangsa di Sabah meningkat sedikit, Pahang dan Johor menurun

KUALA LUMPUR: Keadaan banjir di Sabah malam tadi menyaksikan satu lagi daerah di negeri itu dilanda bencana berkenaan, dengan jumlah mangsa dipindahkan ke pusat pemindahan sementara (PPS) meningkat sedikit, manakala banjir di Pahang serta Johor semakin bertambah baik.

Di SABAH, jumlah mangsa banjir meningkat kepada 1,376 orang daripada 522 keluarga yang ditempatkan di lapan PPS, berbanding 1,211 orang (471 keluarga) petang Isnin, dengan Telupid menjadi daerah terbaharu terjejas mengakibatkan 95 orang daripada 26 keluarga terpaksa dipindahkan di PPS Dewan Kampung Bauto.

Sekretariat Jawatankuasa Pengurusan Bencana Negeri (JPBN) Sabah dalam kenyataan memaklumkan, Pitas mencatatkan jumlah mangsa teramai dengan 1,152 orang (450 keluarga) menghuni di dua PPS, diikuti Paitan seramai 86 orang (35 keluarga) di empat PPS dan Lahad Datu 43 orang (11 keluarga) di satu PPS.

JBPN Sabah turut menjangkakan jumlah mangsa banjir di Paitan dan Telupid akan meningkat, berikutan keadaan hujan yang masih berterusan, manakala keadaan di Pitas dan Lahad Datu pula dijangka kekal.

Di PAHANG, keadaan banjir di Rompin semakin pulih apabila dua PPS ditutup petang Isnin, menjadikan hanya satu PPS iaitu Sekolah Kebangsaan Denai yang masih beroperasi bagi menempatkan 27 mangsa (lapan keluarga) malam tadi.

Sekretariat JPBN Pahang melaporkan dua PPS yang ditutup pada 4 petang Isnin ialah Kampung Setajam dan Balai Raya Kampung Jawa, yang menempatkan jumlah mangsa banjir terakhir masing-masing 171 dan 21 orang.

Manakala, paras Sungai Keratong di Rompin masih kekal melepasi paras bahaya.

Di JOHOR, jumlah mangsa banjir menurun kepada 2,113 orang setakat 8 malam tadi berbanding 2,157 orang yang direkodkan pada 4 petang, susulan penutupan sebuah PPS.

JBPN Johor memaklumkan sebanyak 22 buah PPS masih beroperasi di daerah Batu Pahat, Mersing, Kota Tinggi dan Segamat.

Daerah Batu Pahat masih merekodkan jumlah mangsa tertinggi dengan 854 orang, diikuti Mersing (823) orang, Kota Tinggi (344) dan Segamat (92), menurut kenyataan JBPN.

Mengikut ramalan cuaca, Kulai dan Kota Tinggi dijangka hujan malam tadi, manakala lapan daerah lain dijangka mendung, sementara paras air Sungai Endau di Mersing pula masih merekodkan tahap bahaya dengan bacaan 2.5 meter. – BERNAMA


Tidak puas hati keputusan Mahkamah Tinggi, Rosmah kemuka rayuan

KUALA LUMPUR: Datin Seri Rosmah Mansor hari ini mengemukakan rayuan terhadap sabitan dan hukuman ke atasnya bagi tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak.

Rosmah, 70, memfailkan notis rayuan tersebut menerusi Tetuan Akberdin & Co di Mahkamah Rayuan menerusi e-mel.

Peguam Datuk Akberdin Abdul Kader yang mewakili Rosmah ketika dihubungi mengesahkan perkara itu.

Menurut notis rayuan, Rosmah tidak berpuas hati dengan keseluruhan keputusan Hakim Mohamed Zaini Mazlan semalam dan ingin merayu terhadap keputusan yang mensabitkannya mengikut Seksyen 16 (a) (A) Akta Suruhanjaya Pencegahan Rasuan Malaysia (SPRM) 2009 serta hukuman penjara dan denda di bawah Seksyen 24 (1) Akta SPRM 2009.

Isteri bekas Perdana Menteri Datuk Seri Najib Tun Razak itu turut memfailkan rayuan terhadap keputusan Hakim Mohamed Zaini yang menolak permohonannya supaya hakim itu menarik diri daripada mendengar dan membuat keputusan kes tersebut.

Semalam, Mahkamah Tinggi menjatuhkan hukuman penjara berjumlah 30 tahun dan denda RM970 juta ke atas Rosmah selepas didapati bersalah atas tiga pertuduhan rasuah.

Rosmah dijatuhi hukuman penjara 10 tahun bagi setiap pertuduhan. Bagaimanapun, beliau hanya akan menjalani hukuman penjara 10 tahun kerana Hakim Mohamed Zaini memerintahkan kesemua hukuman penjara berjalan serentak.

Mahkamah juga memerintahkannya dipenjara 30 tahun jika gagal membayar denda itu.

Rosmah berdepan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Sdn Bhd Saidi Abang Samsudin.

Hakim Mohamed Zaini dalam penghakimannya antara lain memutuskan bahawa pembelaan Rosmah hanya penafian semata-mata dan wang RM6.5 juta memang untuknya dan beliau menerima wang itu di kediamannya di Jalan Langgak Duta serta Seri Perdana.

Dalam penghakiman setebal 116 halaman, hakim itu juga memutuskan bahawa Rosmah telah menguasai suaminya, Najib dan mempunyai kawalan ke atas bekas perdana menteri itu dan jelas daripada rakaman  klip audio “Can I advise you something” antara Najib dan Rosmah yang tular sebelum ini  bahawa tertuduh memberi arahan kepada Najib berhubung urusan kerajaan. – BERNAMA


Warga asing berkopiah, buat muka sedih modal minta sedekah di Bangi

BANGI: Sikap segelintir warga asing yang menjana pendapatan mudah dengan hanya meminta sedekah menyebabkan kebanyakan rakyat tempatan muak.

Dengan hanya bermodalkan air liur dan berkopiah, ditambah pula mimik muka sedih bagi meraih simpati mangsa, sindiket tersebut didakwa mampu menjana wang lumayan.

Perkara itu dikongsikan oleh seorang lelaki menerusi laman TikTok @pejuang.bangsa30 baru-baru ini.

Menerusi video tular, lelaki itu pada mulanya bertindak mendekati sebelum mengherdik dua ahli sindiket peminta sedekah, yang melakukan perbuatan tersebut di Bangi Sentral, Bandar Baru Bangi, di sini.

“Puak-puak berkumpulan ini datang sini ramai-ramai minta sedekah.

“Lari-lari! Kerja kau orang minta sedekah je. Semaklah! Minta sedekah sesuka hati,” jeritnya menyebabkan ahli sindiket itu bertempiaran lari jauh daripada lelaki tersebut.

Setakat berita ini ditulis, perkongsian video itu sudah mendapat lebih 434,700 tontonan, dengan lebih 18,300 tanda suka (likes) serta 1,884 perkongsian semula.

Menjengah ke ruangan komen, rata-rata netizen turut mengharapkan pihak berwajib untuk turun padang bagi memantau dan mengambil tindakan ke atas sindiket berkenaan, yang dilihat semakin berleluasa.

Tulis JasonLoh: “Mana pihak berwajib? Sampai rakyat terpaksa bertindak. Rakyat nak hadap kena tanggung.Tolonglah kerajaan buat sesuatu.”

Soal JD: “Penguatkuasa mana? Imigresen tak nampak ni?”

Tambah Ir farhan: “Dalam bab ini, penguatkuasaan yang sepatutnya ambil cakna.”

Pada masa sama, terdapat netizen yang berkongsi mengenai pengalaman sama berkaitan sindiket peminta sedekah dalam kalangan warga asing.

Shu Mardijaya berkata: “Pernah berlaku depan mata saya, pelarian Syria ini minta sedekah di pasar malam Tasik Puteri. Rasanya dia dapat kutip lebih RM500 malam tu. Kalau hari-hari boleh bayangkan.”

Kongsi @mridzuanyapbinabd: “Semalam dekat Batu Maung, Pulau Pinang ada yang jenis macam ini. Dia dekati (mangsa) dan mengadu sakit dan lapar. Saya buat tak tahu dan dia terus pergi dengan elok berjalan.”

Pinta Syawal_@WAI: “Datang Melaka bang. Sini dia punya bos kaya. Modal bagi budak-budak kopiah guna nama madrasah. Bos dia bukan main kaya.”

Sebelum ini, lelaki yang berkongsi video berkenaan turut berkongsi sebuah video memaparkan sepasang ahli sindiket warga asing, yang meminta sedekah sambil membawa seorang bayi di sekitar Bukit Bintang, di ibu negara.

#fyp #savemalaysia #malaysiatiktok #fyyyypppp #malaysiatiktok🇲🇾 #fypシ゚viral #fypシ゚viral #fyyyp #fypfyyp #fypシ゚viral #fyyyp #fypシ゚viral #fyp

♬ original sound – Pejuang Bangsa30 – Pejuang Bangsa30

Difahamkan, pihak berkuasa sudah pun mengambil tindakan ke atas pasangan terbabit.

Author

Fazleen Safina Abd Jamil

View all posts

View all posts


Akhirnya! Neelofa ‘up’ video tayang wajah Bilal

CYBERJAYA: Penantian warga maya untuk menatap wajah Bilal iaitu anak kepada selebriti terkenal, Neelofa, akhirnya tercapai jua.

Perkara itu berikutan Neelofa baru-baru ini, memuat naik sebuah video yang memaparkan wajah anaknya membesar sejak lahir sehingga kini.

Menerusi hantaran di Instagram, pemilik empayar Naelofar Hijab itu turut menitipkan pesanan khusus buat anak sulungnya itu.

“Bilal anak ummi sayang. Allah zahirkan kamu dalam hidup ummi dan abah begitu sempurna. Jika kekayaan yang nak dibandingkan, maka kaulah yang paling berharga buat ummi dan abah.

“Jika keselesaan yang ditaruhkan. Tiada taruhan yang dapat dibandingkan dengan senyumanmu. Sungguh ini adalah hadiah yang Allah kurniakan dalam hidup ummi menjadi penyejuk mataku. Syukur yang tiada penghujung padaMu ya Allah.

“Ummi doakan Bilal menjadi asbab agama tersebar seluruh alam,” tulisnya pada Rabu.

Menerusi ruangan komen, rata-rata netizen memuji akan kecomelan anak Neelofa dan PU Riz yang berkulit putih dan gebu itu.

Pada masa sama, rakan-rakan artis seperti Mira Filzah, Datuk Seri Siti Nurhaliza, Anita Baharom dan ramai lagi turut mendoakan kesejahteraan anak kecil itu.

Author

Diyana Rahip

View all posts

View all posts


Pengurangan peruntukan Belanjawan 2023 tidak akan bebankan program pembangunan – PM

PUTRAJAYA: Perdana Menteri, Datuk Seri Anwar Ibrahim memberi bayangan jumlah peruntukan Belanjawan 2023 yang akan dibentang pada 24 Februari ini ‘dikurangkan’ namun ia tidak akan membebankan program pembangunan negara.

Anwar yang juga Menteri Kewangan berkata, beberapa strategi belanjawan dan angka awal untuk Belanjawan 2023 telah dibentang kepada Jemaah Menteri dalam mesyuarat Kabinet hari ini.

“Saya bentangkan strategi belanjawan dan angka awal kerana negara tidak boleh bertahan dengan defisit tinggi.

“Sejauh mana mampu kita kurangkan dan pengurangan yang tidak bebankan program pembangunan kita,” katanya dalam sidang media selepas mempengerusikan mesyuarat itu di sini.

Persidangan Dewan Rakyat dijadualkan bermula pada 13 Feb ini dan Perdana Menteri akan membentangkan Belanjawan 2023 pada 24 Feb.

Sementara itu, beliau berkata, negara perlu melakukan perubahan dari aspek teknologi dan digital bagi memastikan pekerja tempatan mendapat peluang pekerjaan.

Mengambil contoh mekanisme yang dilaksanakan oleh Permodalan Nasional Berhad, Anwar berkata tiada sebarang masalah timbul bagi pengambilan pekerja tempatan untuk bekerja di ladang.

Menyentuh isu pekerja asing, beliau mahu pemantauan dilaksana oleh Kementerian Dalam Negeri supaya pendaftaran golongan itu dapat dilakukan tanpa menggunakan ejen yang akan melibatkan kos tinggi.

“Contohnya bagi Nepal, kos hanya RM3,700 tetapi Bangladesh dan Indonesia masing-masing melibatkan kos antara RM20,000 hingga RM25,000,” katanya.

Perdana Menteri berkata, perhatian akan diberikan kepada perkara itu dan kenaikan upah tidak menjadi masalah namun kenaikan bayaran untuk ejen merupakan satu perhambaan moden.

Ditanya mengenai calon pengganti Peguam Negara, Tan Sri Idrus Harun yang bakal tamat tempoh perkhidmatan pada Mac ini, Anwar berkata, perkara itu masih belum dibincangkan.

Media sebelum ini melaporkan tiga nama hakim telah dikemukakan kepada Jabatan Perdana Menteri untuk menggantikan Idrus, yang dilantik secara kontrak selama setahun bermula 6 Mac 2020. – BERNAMA


Pelajar IPT dapat pelepasan lima hari untuk pulang mengundi

PUTRAJAYA: Kementerian Pengajian Tinggi (KPT) bersetuju memberi pelepasan selama lima hari bermula 17 November ini kepada pelajar untuk pulang menunaikan tanggungjawab masing-masing sebagai pengundi pada Pilihan Raya Umum Ke-15 (PRU15).

Perkara itu disahkan Ketua Pengarah Pendidikan Tinggi, Prof Datuk Dr Husaini Omar selepas surat edaran mengenai pelepasan pelajar Institut Pengajian Tinggi (IPT) untuk pulang mengundi yang ditandatanganinya tular di media sosial hari ini.

Beliau ketika dihubungi Bernama hari ini memaklumkan surat berkenaan telah diedarkan kepada semua IPT awam dan swasta termasuk Jabatan Pendidikan Politeknik dan Kolej Komuniti untuk tindakan lanjut.

“Surat tersebut adalah edaran kepada semua IPT bagi memberi pelepasan kepada pelajar untuk mengundi berdasarkan Undi 18. Kenyataan media berhubung perkara ini akan dikeluarkan nanti,” katanya.

Menurut surat bertarikh 21 Oktober itu, tarikh pelepasan bermula dari 17 hingga 21 November itu adalah tempoh yang mencukupi buat pelajar untuk membuat perjalanan pergi dan balik dari lokasi mengundi.

Surat berkenaan turut menyatakan semua kelas dan aktiviti pelajar semasa tempoh tersebut hendaklah ditangguhkan dan diadakan ke suatu tarikh lain.

Suruhanjaya Pilihan Raya (SPR) menetapkan hari pengundian bagi PRU15 pada 19 November, dengan penamaan calon ditetapkan pada 5 November manakala pengundian awal pada 15 November. – BERNAMA


Utamakan keselamatan penghuni tahfiz, madrasah – Timbalan Menteri WP

PETALING JAYA: Timbalan Menteri Wilayah Persekutuan, Datuk Seri Jalaluddin Alias menegaskan pihak berkuasa agama negeri perlu mengutamakan isu keselamatan penghuni di pusat tahfiz dan madrasah khususnya jika tidak berdaftar.

Beliau berkata, isu pendidikan tahfiz dan madrasah sudah berulang kali dibahaskan di Dewan Rakyat dan kerajaan sudahpun menetapkan entiti ini perlu didaftarkan menerusi akta dikhususkan bagi memastikan kemudahan yang selesa diberi kepada pelajar.

“Walaupun sudah diwajibkan untuk daftar namun masih ada pusat tahfiz dan madrasah ditubuhkan oleh individu dalam bentuk tidak berdaftar.

“Kita berharap pihak berkenaan tidak membelakangi undang-undang dengan membuat pendaftaran dan pihak berkuasa agama Islam negeri di bawah Wilayah Persekutuan menguatkuasa undang-undang kepada pihak yang degil demi keselamatan anak-anak di pusat berkenaan,” katanya pada sidang media di Auditorium Universiti Antarabangsa UNITAR, Kelana Jaya, Selangor.

Beliau berkata demikian ketika ditanya sama ada Akta Pendidikan wajar diperkasa demi menyelesaikan isu pusat-pusat tahfiz, madrasah yang tidak daftar.

Turut hadir ke majlis Naib Canselor UNITAR, Profesor Emeritus Tan Sri Dato Sri Dr Sahol Hamid Abu Bakar; Naib Canselor UPNM, Leftenan Jeneral Datuk Hasgaya Abdullah dan Ketua Pegawai Eksekutif PRIHATIN, Datuk Mohd Aizuddin Mohd Ghazali.

Sementara itu, graduan Sarjana Kejuruteraan dari Universiti Yasar, Turkiye Thaqib Shaker berpendapat satu akta digubal bagi menguatkuasa undang-undang untuk melindungi penghuni di pusat pendidikan atau pemulihan agar kesejahteraan awam.

Beliau yang juga pempengaruh TikTok dengan akaun @thadibshaker berpendapat ketika ini satu akta khusus untuk mewajibkan pusat-pusat berkenaan didaftarkan yang menyebabkan ratusan premis seperti ini tumbuh bak cendawan selepas hujan.

“Saya yakin sebahagian pusat yang berkonsep ‘tak daftar tetapi menjalankan macam-macam aktiviti’ ini wujud sekadar mencari dana kerana pelajar dikenakan yuran yang mahal.

“Jika ada akta khusus berkaitan pendidikan Islam agak sukar sebab ianya bidang kuasa negeri, kerajaan perlu fikir bagaimana meletakkannya di bawah Persekutuan,” katanya.

Author

Tun Puteh Wanti

View all posts

View all posts


Elon Musk tarik balik sekatan akaun Twitter milik wartawan

ANKARA: Elon Musk menarik balik keputusan menyekat akaun Twitter milik beberapa wartawan terkemuka atas dakwaan mendedahkan lokasi masa nyata (real time) jutawan itu selepas mengadakan tinjauan di media sosial berkenaan, lapor Agensi Anadolu.

“Orang ramai telah bersuara. Akaun yang menjejaki keberadaan saya akan dikembalikan sekarang,” menurut ciapan Musk di Twitter.

Antara akaun yang disekat tanpa sebarang notis atau penjelasan ialah Matt Binder dari Mashable, Donie O’Sullivan dari CNN, Ryan Mac dari The New York Times, Drew Harwell dari The Washington Post, Micah Lee dari The Intercept, Steve Herman dari Voice of America dan wartawan bebas Aaron Rupar, Keith Olbermann dan Tony Webster.

Keputusan itu dibuat sehari selepas platform itu menyekat akaun popular, @ElonJet yang dikhususkan menjejaki pesawat peribadi Musk.

Musk memberi respons mengenai sekatan itu pada Khamis menerusi ciapannya yang berbunyi: “Tiada masalah untuk mengkritik saya sepanjang hari, tetapi ia menjadi masalah jika menyiarkan maklumat lokasi secara masa nyata saya dan membahayakan keluarga saya.” – BERNAMA


Bukan salah jin! – 9 faktor kedai makan tak laku

CYBERJAYA: Lambakan kedai makan, restoran dan kafe yang dibuka kini membuatkan orang ramai mempunyai aneka pilihan tempat makan.

Namun, ada di antara kedai-kedai itu hanya mampu beroperasi beberapa bulan sahaja dek kerana tidak mendapat sambutan.

Sebilangan peniaga beranggapan kedai mereka tidak laku berkemungkinan kerana diganggu perkara mistik dek kerana wujud pihak yang dengki akan perniagaaan mereka.

Bagaimanapun, tanggapan itu disangkal oleh seorang lelaki yang mewakili suara pelanggan dikenali Haiqal Ramly dengan menegaskan terdapat sembilan faktor sesebuah kedai makan itu tidak laku.

Berikut merupakan sembilan faktor yang dikongsi Haiqal menerusi Facebook Kementerian Netizen Malaysia:

1. Masakan tak sedap
Contohnya, puak-puak yang buat masakan western macam fish and chip, carbonara dan bolognese. Kedai western yang melingkup rata-rata sebab masakan dia tahap bullshit dan bebal. Padahal kat YouTube punya banyak orang England dan Italy ajar cara buat versi halal.

2. Harga mahal dan tiada kualiti
Contoh, chicken chop RM18-25 tapi saiz hidangan macam nak beri minion makan. Kuah manis macam air gula.

3. Masalah kedai masakan panas
Kedai masakan panas ini signature adalah nasi goreng, kalau nasi goreng pun gagal nak buat dengan btul apetah lagi masakan lain. Kalau pelanggan tegur tak payah ajak bertumbuk. Buat nasi goreng pun cuma tabur nasi, bawang, garam lepas itu telur. Harga RM7. Apa benda masak macam itu?

4. Suasana kedai seram & suram
Suasana kedai nampak suram dan menyeramkan macam rumah bunian. Orang nak makan kenalah ada suasana seronok. Kalau tak reti hias boleh Google contoh.

5. Nama kedai tak meyakinkan
Dah masuk tahun 2023, takkan letak lagi nama D Rozi, D Rafi, Zam hotel? Orang nak update status makan kat mana di WhatsApp dan Facebook pun takut kena troll dengan kawan-kawan. Letak saja nama biasa dan ikut tradisi kalau tak pandai sangat fikit idea, tak payah acah-acah moden tapi bunyi ‘selenge’. Tengkok kedai tomyam, selamba letak nama biasa-biasa tapi masih ramai orang datang.

6. Pekerja sombong
Pekerja kedai lagi-lagi yang perempuan bila pelanggan datang, buat muka kelat, senyum pun taknak, tambah waktu pelanggan minta ‘dik nak air suam, dik nak sambal belacan, kak nak budu extra, kak nak oder lagi’. Sepatutnya pekerja kena senyum biarpun tak ikhlas ini buat macam orang datang minta free.

7. Kedai penuh dengan kerabat sendiri
Terlalu kerap saudara-mara datang sampai separuh kedai penuh, port meja yang best pun customer tak boleh duduk sebab saudara-mara, jiran tetangga, girlfriend anak ‘cop’ tempat. Nak panggil order pun serba-salah takut menyampuk perbualan keluarga.

8. Servis lambat
Order tak banyak tapi lembab kemain macam order untuk kenduri kahwin. Padahal kedai pun tak ramai orang. Lepas itu, asyik salah hantar order, lain yang diminta lain yang dihantar.

9. Kebersihan
Tandas kotor mengalahkan tandas di India, bila tandas kotor automatik pelanggan terfikir macam mana kebersihan pekerja nak uruskan makanan kalau tandas pun kotor.

Author

Diyana Rahip

View all posts

View all posts


Lepasan STPM boleh semak keputusan permohonan ke UA mulai hari ini

CYBERJAYA: Pelajar lepasan Sijil Tinggi Persekolahan Malaysia (STPM) dan sijil setaraf boleh menyemak keputusan permohonan ke universiti awam (UA) peringkat sarjana muda bagi sesi akademik 2023/2024 mulai hari ini.

Perkara itu dimaklumkan Kementerian Pengajian Tinggi (KPT) menerusi kenyataan akhbar, pada Khamis.

Menurut KPT, keputusan boleh disemak secara dalam talian mulai 7 September 2023 pukul 12 tengah hari hingga 16 September 2023, jam 5 petang.

“Semakan boleh dibuat menerusi pautan https://jpt.utm.my; https://jpt.uum.edu.my; https://jpt.unimas.my; https://jpt.ums.edu.my dan https://jpt.umt.edu.my serta melaiui Aplikasi Mobile UPUPocket di telefon pintar.

“Pengesahan setuju terima atau tolak tawaran bermula pada 8 September hingga 16 September 2023 di laman web rasmi UA,” katanya.

Menurut kenyataan itu, surat tawaran akan dikeluarkan oleh UA kepada calon yang berjaya dan boleh dicetak mulai 26 September 2022 setelah calon membuat pengesahan setuju terima tawaran dalam tempoh yang dinyatakan.

Katanya, hanya pemohon yang tidak berjaya mendapat tawaran program pengajian sahaja boleh mengemukakan permohonan rayuan melalui UPUOnline bagi kemasukan ke UA dalam tempoh 10 hari mulai 7 September 2023, pukul 12 tengah hari sehingga 16 September 2023, pukul 5 petang.

“Tawaran tempat bagi Sesi Akademik 2023/2024 adalah muktamad dan sebarang permohonan pertukaran program pengajian dan UA adalah tidak dibenarkan.

“Dasar pemilihan rayuan adalah tertakluk kepada kekosongan tempat yang ditawarkan mengikut program pengajian selepas pendaftaran pelajar baharu selesai dilaksanakan,” katanya.

Katanya, sebarang pertanyaan boleh diajukan menerusi talian 03- 8870 8200 atau emel ke upu@mohe.gov.my.

Author

Taufik Asmady Abdul Aziz

View all posts

View all posts


Politik Sabah: Anwar cadang bentuk Kerajaan Perpaduan – Zahid

KUALA LUMPUR: Timbalan Perdana Menteri, Datuk Seri Dr Ahmad Zahid Hamidi berkata, Perdana Menteri, Datuk Seri Anwar Ibrahim telah menyarankan agar mewujudkan Kerajaan Perpaduan di Sabah, bagi menyelesaikan permasalahan politik yang berlaku di negeri berkenaan.

Beliau yang juga Presiden UMNO itu berkata, cadangan pembentukan Kerajaan Perpaduan di Sabah, melibatkan semua parti yang berada dalam kerajaan di peringkat pusat.

“Untuk Sabah tentunya tidak begitu sukar untuk Kerajaan Perpaduan itu diwujudkan, tetapi soal penerimaan adalah satu aspek yang harus kita santuni terlebih dahulu,” katanya ketika ditemui pemberita selepas menghadiri Majlis Sembang Santai Bersama Media di sini hari ini.

Justeru, Pengerusi Barisan Nasional (BN) itu meminta semua parti berlapang dada dan berfikiran terbuka dengan saranan Anwar untuk pembentukan Kerajaan Perpaduan di Sabah, demi keutamaan rakyat.

“Saya yakin rakyat Sabah tidak mahu Pilihan Raya Negeri diadakan, kerana ini bukan hanya memenatkan tetapi dalam masa sama membebankan. Demokrasi bukan hanya dari pilihan raya tetapi daripada kesepakatan antara parti-parti politik,” katanya.

Semalam, Anwar dan Zahid mengadakan pertemuan dengan Ketua Menteri Sabah Datuk Seri Hajiji Noor bagi menyelesaikan kemelut politik di negeri itu.

Ditanya sama ada tindakan akan diambil terhadap Pengerusi Badan Perhubungan UMNO Sabah, Datuk Seri Bung Moktar Radin susulan menarik sokongan terhadap Hajiji, Zahid berkata: “Ada beberapa perincian perlu dibincangkan dan insya-Allah saya akan berjumpa dengan beliau dalam masa terdekat.”

Jumaat lepas, Bung Moktar mengumumkan pendirian UMNO dan BN Sabah untuk menarik sokongan terhadap Hajiji, susulan hilang kepercayaan terhadap kedudukan beliau sebagai Ketua Menteri selain perjanjian antara BN dan Perikatan Nasional telah dilanggar.

Bagaimanapun pada Sabtu, lima wakil rakyat daripada BN menyatakan pendirian menyokong Hajiji dan merupakan antara 44 ADUN yang didakwa masih memberikan sokongan kepada beliau sebagai Ketua Menteri serta mengekalkan kerajaan negeri ketika ini.

DUN Sabah mempunyai 79 Ahli Dewan Undangan Negeri (ADUN) termasuk enam yang dilantik. – BERNAMA


Kaki murid darjah 1 tersepit pada bangku besi di Bangi

BANGI: Seorang murid perempuan berdepan detik cemas apabila kaki kirinya tersepit pada bangku besi di sebuah sekolah rendah dekat Bandar Baru Bangi, di sini pada petang Jumaat.

Pengarah Jabatan Bomba dan Penyelamat Selangor, Wan Razali Wan Ismail berkata, pihaknya menerima panggilan kecemasan berhubung kejadian pada jam 3.08 petang.

Beliau berkata, seramai tujuh anggota dari Balai Bomba dan Penyelamat Bangi telah dikerahkan ke lokasi kejadian.

“Bomba tiba di lokasi dan mendapati kejadian melibatkan seorang kanak-kanak berusia tujuh tahun,” katanya dalam satu kenyataan pada Jumaat.

Katanya, kerja-kerja mengeluarkan kaki mangsa telah dilakukan dan pemeriksaan mendapati tiada sebarang kecederaan berlaku.

Author

Fazleen Safina Abd Jamil

View all posts

View all posts


Jom Ziarah ‘gereja’ tak babitkan belia Muslim – Hannah Yeoh

CYBERJAYA: Program Jom Ziarah yang merupakan projek syarikat Impact Malaysia tidak melibatkan individu beragama Islam dalam aktiviti ziarah gereja.

Menteri Belia dan Sukan, Hannah Yeoh berkata, program berkenaan bukan bertujuan untuk memberi gambaran semua agama yang dianuti rakyat Malaysia adalah sama rata.

“Berkenaan pendaftaran Jom Ziarah Gereja, pihak kementerian menerusi Impact Malaysia sememangnya tidak akan melibatkan penyertaan belia Muslim dan tidak ada belia Muslim yang akan memasuki gereja ini.

“Projek Jom Ziarah diusahakan oleh Impact Malaysia di bawah KBS adalah bukan menyamaratakan kedudukan mana-mana agama.

“Saya ulang, ini bukan projek untuk sama ratakan mana-mana agama, ia juga bukan dilakukan dengan niat memberi gambaran bahawa semua agama itu mempunyai taraf yang sama seperti anggapan beberapa pihak,” jelasnya dalam Dewan Rakyat hari ini.

Tambah beliau, Jom Ziarah adalah inisiatif dalam memberi pendedahan perbezaan agama yang ada di Malaysia.

Malah, Ahli Parlimen Segambut itu juga mengatakan pelaksanaan program rumah ibadat bukan satu perkara yang baru.

“Ianya adalah usaha kita melihat untuk membezakan supaya dengan cara itu masyarakat Malaysia yang berbilang agama dan bangsa boleh hidup rukun damai dan lebih harmoni.

“Kementerian Perpaduan Negara juga pernah melakukan lawatan ke rumah ibadat yang melibatkan pelbagai penganut bagi mempromosikan persefahaman dan keharmonian di antara penganut agama yang kini dikenali sebagai Jawatankuasa Harmoni,” ujarnya.

Terdahulu, tular di media sosial poster projek Impact Malaysia yang memaparkan ‘ajakan’ belia bukan Kristian untuk turut serta program Jom Ziarah ke gereja di Klang, Selangor, Sabtu ini.

Bagaimanapun, projek terbabit turut melibatkan rumah ibadat bagi agama lain termasuk ziarah masjid.

Author

Diyana Rahip

View all posts

View all posts


Pemilik kelab komedi didakwa buat hantaran video sentuh sensitiviti kaum di media sosial

KUALA LUMPUR: Seorang pemilik kelab komedi didakwa di Mahkamah Sesyen di sini hari ini, atas tiga pertuduhan membuat dan memulakan hantaran video yang menyentuh sensitiviti kaum dalam aplikasi Facebook, Instagram dan TikTok.

Bagaimanapun, Mohamad Rizal Johan Van Geyzel, 39, yang memakai kemeja berwarna putih dan berseluar biru muda, selaku Orang Kena Saman (OKS) mengaku tidak bersalah selepas pertuduhan terhadapnya dibacakan di hadapan Hakim Nor Hasniah Ab Razak.

Mengikut ketiga-tiga pertuduhan, lelaki itu didakwa membuat dan memulakan penghantaran komunikasi jelik dengan niat untuk menyakitkan hati orang lain melalui aplikasi Facebook menggunakan nama profil ‘Rizal van Geyzel, Instagram ‘rizalvangeyzel’ dan TikTok ‘rizalvangeyzel’, antara 4 hingga 6 Julai 2022.

Ketiga-tiga hantaran itu dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial, Ibu Pejabat Polis Bukit Aman, Tingkat 27, Menara KPJ di sini, pada 1.17 tengah hari, 13 Julai lepas.

Ketiga-tiga pertuduhan itu dikemukakan mengikut Seksyen 233(1) (a) Akta Komunikasi dan Multimedia 1998 dan dihukum mengikut Seksyen 233(3) akta sama yang membawa hukuman denda maksimum RM50,000 atau penjara maksimum setahun atau kedua-duanya dan boleh didenda RM1,000 bagi setiap hari kesalahan itu diteruskan selepas sabitan, jika disabitkan kesalahan.

Terdahulu, Timbalan Pendakwa Raya Noor Haslinda Che Seman berkata pihaknya menawarkan RM30,000 bagi ketiga-tiga pertuduhan ke atas OKS sekiranya mahkamah membenarkan jaminan, memandangkan kes berkenaan menyentuh sensitiviti perkauman.

“Pihak kami juga memohon syarat tambahan iaitu OKS perlu menyerahkan pasport kepada mahkamah dan tidak boleh komen serta membuat sebarang hantaran di mana-mana media sosial sepanjang kes ini berjalan,” katanya.

Peguam Ramkarpal Singh yang mewakili Mohamad Rizal memohon jaminan RM2,000 bagi setiap pertuduhan kerana anak guamnya perlu menyara tiga anak yang seorang daripadanya mengalami disleksia selain bapanya yang berumur 74 tahun menghidap penyakit kanser.

“Anak guam saya juga telah memberikan kerjasama penuh kepada pihak polis sepanjang siasatan dan tiada sebab untuknya melarikan diri. Jadi dalam keadaan ini, saya memohon jaminan RM2,000 bagi setiap pertuduhan,” katanya.

Mahkamah kemudian membenarkan OKS diikat jamin RM12,000 dengan seorang penjamin bagi kesemua pertuduhan selain OKS perlu menyerahkan pasport di mahkamah serta tidak membuat hantaran atau komen di mana-mana media sosial berkenaan kes itu selain menetapkan 19 Ogos untuk sebutan semula kes bagi serahan dokumen.

Lelaki berkenaan membayar jaminan itu.

Media sebelum ini melaporkan, Setiausaha Polis Diraja Malaysia (PDRM) Datuk Noorsiah Mohd Saaduddin berkata lelaki itu ditahan di sekitar Lembah Klang oleh Unit Siasatan Jenayah Terkelas kerana disyaki menyentuh sensitiviti dan berbaur perkauman semasa membuat persembahan di sebuah kelab komedi di ibu kota, di sini, seperti tular melalui dua klip video. – BERNAMA


Kempen calon PRU15 di Selangor jadi misi santuni mangsa banjir

SHAH ALAM: Kempen Pilihan Raya Umum ke-15 beberapa calon di Selangor terpaksa ditangguhkan dan beralih kepada misi menyantuni mangsa banjir di Meru, Klang, Kapar dan Shah Alam.

Pusat Operasi Smart Selangor memaklumkan tiga pusat pemindahan sementara (PPS) dibuka setakat 9 malam ini termasuk di Sekolah Kebangsaan Johan Setia, Klang yang menempatkan 147 mangsa banjir kilat.

Bagaimanapun, jumlah mangsa di dua PPS yang baharu dibuka iaitu Sekolah Kebangsaan Sungai Binjai di Meru dan Dewan Orang Ramai Kampung Budiman dekat sini masih dalam bancian.

Menteri Besar Selangor Datuk Seri Amirudin Shari, yang juga calon Pakatan Harapan (PH) bagi Parlimen Gombak dan calon Perikatan Nasional (PN) bagi Parlimen Kapar Dr Halimah Ali antara yang membatalkan aktiviti kempen untuk meninjau keadaan banjir di kawasan terlibat.

Pihak sekretariat bagi calon PH di Gombak itu memaklumkan Amirudin membatalkan kempennya selepas solat Isyak dan akan ke kawasan terkesan serta menyelaras agensi kerajaan bagi menyegerakan bantuan kepada mangsa.

Wakil calon PN di Kapar pula memaklumkan media bahawa aktiviti Dr Halimah ditangguhkan bagi membolehkan beliau menyantuni mangsa banjir di Meru.

Menteri Kesihatan Khairy Jamaluddin, yang juga calon Barisan Nasional (BN) di Parlimen Sungai Buloh, melalui perkongsiannya di laman Twitter turun ke Taman Setia Warisan dekat sini petang tadi bagi meninjau keadaan banjir yang berlaku akibat limpahan dari sungai berdekatan.

Presiden Amanah Mohamad Sabu, yang juga calon PH di Parlimen Kota Raja, turut melawat PPS Sekolah Kebangsaan Johan Setia.

Semalam, calon BN di Parlimen Kota Raja, D. Kajendran melawat kediaman yang terjejas akibat ribut di Taman Desawan. – BERNAMA


KoJKRMB, Sinar Selamat meterai MoU bekal PPE anggota bertugas

KUALA LUMPUR: Koperasi Jabatan Kerja Raya Malaysia Berhad (KoJKRMB) terus prihatin membantu pertubuhan dengan mendapatkan peralatan keselamatan berkualiti untuk anggota ketika menjalankan tugas di tapak pembinaan dan jalan raya.

Menurut satu kenyataan, KoJKRMB hari ini memeterai memorandum persefahaman bersama Syarikat Sinar Selamat Sdn Bhd (Sinar Selamat) sebagai antara menyokong usaha Jabatan Kerja Raya (JKR) Malaysia memastikan projek pembangunan dilaksanakan mengikut peruntukan peraturan dan perundangan.

Katanya, Sinar Selamat adalah syarikat Bumiputera yang mengeluarkan dan memasarkan peralatan keselamatan diri (Personal Protective Equipment-PPE), peralatan keselamatan jalan raya yang diiktiraf Jabatan Keselamatan dan Kesihatan Pekerjaan (DOSH) dam SIRIM.

“Usaha itu adalah kerjasama strategik dalam memasarkan produk berkualiti kepada semua kontraktor berjaya memenangi tender kerja termasuk konsesi penyelenggaraan jalan.

‘Jalinan kerjasama ini juga membabitkan perkongsian data, maklumat, pengetahuan, kepakaran, teknologi dan produk melalui analisis dan maklum balas,” menurut kenyataan itu.

Memorandum persefahaman itu diadakan pada Majlis Perasmian Hari Profesion Teknikal Negara (HTPN) di sini hari ini, di Dewan Tan Sri Mahfoz Khalid, di sini.

Majlis perasmian disempurnakan oleh Ketua Setiausaha Kementerian Kerja Raya (KKR), Datuk Wan Ahmad Uzir Wan Sulaiman.

Mengungguli Teknologi Melonjak Pembangunan adalah tema sambutan HPTN tahun ini dengan mengambil kira transformasi penggunaan teknologi terkini khususnya di dalam bidang teknikal, di samping menggalakkan golongan muda sertai profesion teknikal.

Author

Tun Puteh Wanti

View all posts

View all posts


PM wajar dapatkan pandangan jemaah menteri – Hamzah

KOTA KINABALU: Perdana Menteri Datuk Seri Ismail Sabri Yaakob wajar mendapatkan pandangan daripada Jemaah Menteri berkenaan pembubaran Parlimen untuk memberikan laluan kepada pilihan raya umum dilaksanakan, kata Setiausaha Agung Bersatu Datuk Seri Hamzah Zainudin.

Katanya ini kerana suasana politik dan pentadbiran negara pada masa kini adalah berlainan berbanding suatu ketika dahulu apabila Barisan Nasional (BN) menjadi parti dominan dalam kerajaan.

“Dalam perlembagaan mengatakan bahawa Perdana Menteri boleh nasihatkan Yang di-Pertuan Agong untuk membubarkan (parlimen) setelah berbincang dengan Kabinet (Jemaah Menteri), ada orang kata tidak payahlah (kerana) dulu tidak payah.

“Dulu tidak payah kerana ia dominan satu parti sahaja Barisan Nasional, sekarang ini banyak parti dalam kerajaan jadi kena ambil pandangan kabinet sebelum buat keputusan kerana ada dalam perlembagaan,” kata beliau yang juga Menteri Dalam Negeri, di sini hari ini.

Beliau berkata demikian kepada pemberita selepas majlis penutupan Program ‘Kita Demi Negara’ Zon Sabah anjuran Kementerian Dalam Negeri di Dataran Kompleks Sukan Likas yang dirasmikan Ketua Menteri Datuk Seri Hajiji Noor.

Mesyuarat Majlis Tertinggi (MT) UMNO semalam bersetuju untuk Parlimen dibubarkan dalam masa terdekat bagi membolehkan Pilihan Raya Umum ke-15 (PRU15) diadakan tahun ini.

Setiausaha Agung UMNO Datuk Seri Ahmad Maslan dilaporkan berkata, berdasarkan keputusan itu, Perdana Menteri akan mempersembahkan tarikh pembubaran kepada Yang di-Pertuan Agong selaras Perkara 40(1) Perlembagaan Persekutuan. – BERNAMA


Wanita diperkosa bergilir-gilir lima rakan abang ipar

KUALA LUMPUR: Seorang wanita berdepan detik hitam selepas dirogol di rumahnya di Wangsa Maju, dekat sini oleh lima lelaki yang dipercayai rakan abang iparnya dalam kejadian pada Rabu.
Lebih malang, perbuatan terkutuk yang berlaku jam 3.30 pagi itu turut dirakam oleh suspek.

Ketua Penolong Pengarah Bahagian Siasatan Seksual Wanita dan Kanak-Kanak (D11) Bukit Aman, Asisten Komisioner Siti Kamsiah Hassan berkata, mangsa berusia 27 tahun yang sedang tidur terjaga selepas mulut dan tangannya diikat oleh suspek.

“Mangsa telah diperkosa bergilir-gilir selepas diikat oleh suspek. Suspek kemudian melarikan diri selepas perbuatan terkutuk itu.
“Sehubungan itu, usaha mengesan suspek sedang giat dijalankan oleh pihak polis,” katanya kepada Sinar Harian pada Khamis.

Mengulas lanjut, beliau berkata, akibat kejadian itu mangsa mengalami kecederaan di bahagian bibir.
Katanya, satu laporan polis telah dibuat mangsa di Balai Polis Wangsa Maju, dekat sini.

Menurutnya, kes disiasat di bawah Seksyen 376 Kanun Keseksaan. – Sinar Harian

Authors

Media Variasi

View all posts

Diyana Rahip

View all posts

View all posts

View all posts


Pengganggur didakwa edar pelbagai jenis dadah

JOHOR BAHRU: Seorang penganggur dihadapkan ke Mahkamah Majistret di sini hari ini atas empat pertuduhan mengedar pelbagai jenis dadah.

Er Teng Ping, 39, didakwa mengedar dadah jenis serbuk ekstasi seberat 5.204 kilogram (kg) dan kanabis seberat 489 gram di sebuah rumah di Taman Bukit Indah, Iskandar Puteri pada 3.20 petang 21 Mac lepas.

Lelaki itu juga dituduh mengedar dadah jenis pil Erimin 5 seberat 36.9 kg dan pil ekstasi seberat 865 gram di dalam sebuah kereta di tempat dan hari sama pada 4.15 petang.

Pertuduhan dibuat mengikut Seksyen 39B (1) (a) Akta Dadah Berbahaya 1952 (pindaan 1980) dan boleh dihukum di bawah Seksyen 39B (2) akta sama, yang jika sabit kesalahan boleh dihukum mati atau penjara seumur hidup dan minimum 15 sebatan.

Tertuduh yang tidak diwakili peguam juga berdepan dengan dua pertuduhan memiliki dadah jenis ketamin masing-masing seberat 850 gram dan 53 gram di rumah dan kereta yang sama, pada hari dan masa sama.

Pendakwaan dikemukakan mengikut Seksyen 12 (2) Akta Dadah Berbahaya 1952 dan boleh dihukum di bawah Seksyen 12 )(3) akta serupa yang membawa hukuman denda tidak lebih RM100,000 atau penjara maksimum lima tahun atau kedua-duanya sekali, jika sabit kesalahan.

Majistret Hidayatul Syuhada Shamsudin menetapkan 15 Mei depan untuk sebutan semula kes bagi serahan laporan kimia. Kes dikendalikanTimbalan Pendakwa Raya Sharifah Natasha Syed Ahmad. – BERNAMA